
הכנסת

הכנסת העשרים
מושב שני

<פרוטוקול מס' 158, 159, 160, 161, 162>
מישיבת ועדת הכספים

יום ראשון, כ"ו בחשון התשע"ו (08 בנובמבר 2015), שעה 19:00

<סדר היום:>
<פרק ו' (ביטוח לאומי) סעיפים אלה: 26 (1), (5) ו- (6), 26(13) ו-(14), 27(ב) ו-(ג), (2) עד (4), 26(20), 27(א), 28, 26(7), 29 ו-30, 26(15), 27(ו), 33 ו-34 מהצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015

פרק ח': (תכנית תקציב תלת שנתית) (נומרטור)

פרק ה' (מסים): סעיפים 13(7) עד (9), 13(11), 14(ד) (שומה לפי מיטב השפיטה)

פרק א': סעיף 1 (מטרה)

פרק י': (תחילה)>
נכחו:

<חברי הוועדה:> 
משה גפני – היו"ר

נאוה בוקר
איתן ברושי 

באסל גטאס

זהבה גלאון

יצחק וקנין 

מכלוף מיקי זוהר 

עבד אל חכים חאג' יחיא

אורן אסף חזן 

אחמד טיבי

אלי כהן

מיקי לוי

אורלי לוי אבקסיס

אראל מרגלית 

רחל עזריה 

נורית קורן 

מיקי רוזנטל

חברי הכנסת:
יואב בן צור

צחי הנגבי

שלי יחימוביץ'

אוסאמה סעדי

<מוזמנים:> 
	שי באב"ד
	–
	מנכ"ל משרד האוצר

	אמיר לוי
	–
	הממונה על התקציבים, משרד האוצר

	משה אשר
	–
	מנהל רשות המסים, משרד האוצר

	ערן יעקב
	–
	משנה למנהל רשות המסים, משרד האוצר

	ליאת גרבר
	–
	עו"ד, ממונה חקיקה, רשות המסים, משרד האוצר

	ישי פרלמן
	–
	עו"ד, עוזר ראשי, המחלקה המשפטית, רשות המסים, משרד האוצר

	רוני מר
	–
	עו"ד, הלשכה המשפטית, רשות המסים, משרד האוצר

	יעל מבורך
	–
	סגנית הממונה על התקציבים, משרד האוצר

	אודי אדירי
	–
	סגן המונה על התקציבים, משרד האוצר

	אסי מסינג
	–
	עו"ד, המשנה ליועץ המשפטי, משרד האוצר

	ליאור צור
	–
	עו"ד, הלשכה המשפטית, משרד האוצר

	טלי ארפי
	–
	עו"ד, הלשכה המשפטית, משרד האוצר

	דורון סמיש
	–
	רכז ממשל ומינהל, אגף התקציבים, משרד האוצר

	רן רידניק
	–
	רכז בריאות, אגף התקציבים,  משרד האוצר

	יעל אגמון
	–
	רפרנטית ביטוח לאומי, אגף התקציבים, משרד האוצר

	איתי טמקין
	–
	אגף התקציבים, משרד האוצר

	עדי חכמון
	–
	אגף התקציבים, משרד האוצר

	ינון אלרועי
	–
	משנה למנכ"ל משרד הכלכלה

	דורון אברהמי
	–
	מינהל סביבה, משרד הכלכלה

	זאב ברל
	–
	מינהל סביבה, משרד הכלכלה

	יעקב גנגי
	–
	משרד התחבורה והבטיחות בדרכים

	נילי אבן חן
	–
	התנועה לאיכות השלטון

	ירון גינדי
	–
	יועץ מס, נשיא לשכת יועצי המס

	חופית ולר
	–
	לשכת יועצי המס

	ג'ק בלנגה
	–
	רו"ח ועו"ד, סגן נשיא לשכת רואי חשבון

	עדי גרינבאום
	–
	עו"ד, היועצת המשפטית, לשכת רואי חשבון

	צביקה זאבי
	–
	רו"ח, לשכת רואי חשבון

	יוסי אלישע
	–
	עו"ד ורו"ח, לשכת עורכי הדין

	אורין לביא
	–
	עו"ד, לשכת עורכי הדין

	מיטל שחר
	–
	עו"ד, לשכת עורכי הדין

	אריאל קצובר
	–
	עו"ד, לשכת רואי חשבון

	טל עצמון
	–
	עו"ד, לשכת עורכי הדין

	איתן צחור
	–
	עו"ד, לה"ב, לשכת ארגוני העצמאים והעסקים בישראל

	ניר גלעד
	–
	יו"ר דירקטוריון כי"ל

	הרצל בר-ניב
	–
	סמנכ"ל מיסים, כי"ל

	רני לובנשטיין
	–
	מנהל רגולציה וקשרי ממשל, כי"ל

	אבי בן שושן
אלי עמר

יוסי שניר
	-

-
	יו"ר ועד העובדים, מפעל המגנזיום
מפעל המגנזיום

ערבה מיינס

	טל אלוביץ'
	–
	לוביסט (פוליסי), מייצג את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	עידית סידיס שבתאי
	–
	לוביסטית (פוליסי), מייצגת את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	חניתה חפץ
	–
	לוביסטית (פוליסי), מייצגת את איגוד חברות הביטוח, קופת חולים מכבי, נשיאות הארגונים העסקיים, לשכת רואי חשבון

	יעל גויסקי
	–
	עו"ד, לוביסטית, מייצגת את לה"ב ולשכת עורכי הדין

	יובל יפת
	–
	לוביסט, מייצג את אדם טבע ודין


<ייעוץ משפטי: >
שגית אפיק

שלומית ארליך

שמרית גיטלין שקד

אייל לב ארי

נעה בן שבת

<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים

<>
<פרק ו' (ביטוח לאומי) סעיפים אלה: 26 (1), (5) ו- (6), 26(13) ו-(14), 27(ב) ו-(ג), (2) עד (4), 26(20), 27(א), 28, 26(7), 29 ו-30, 26(15), 27(ו), 33 ו-34 מהצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015

פרק ח': (תכנית תקציב תלת שנתית) (נומרטור)

פרק ה' (מסים): סעיפים 13(7) עד (9), 13(11), 14(ד) (שומה לפי מיטב השפיטה)

פרק א': סעיף 1 (מטרה)

פרק י': (תחילה)>
<היו"ר משה גפני:>
אני מחדש את הישיבה.  אני מאוד מתנצל בפני החברים על ההפסקות האלה שהן לא לעניין. האמת היא שהחוק היה צריך להיות מוכן קודם.

<שגית אפיק:>
הייתה לכם רביזיה על הצבעה על נקודות זיכוי לאקדמאים. נכון?

<מיקי רוזנטל (המחנה הציוני):>
כן, וגם על העניין של ביטוח לאומי וקופות חולים. רצית הבהרה.

<שגית אפיק:>
כן. ביטוח  לאומי וקופות חולים.

<היו"ר משה גפני:>
נורית, מי שנותן ייעוץ משפטי בחוק הזה אותו את מעלה לגבי הנושא של נפגעי תאונות עבודה, היא טוענת שהיה לה דין ודברים עם הביטוח הלאומי והמשמעות של העניין היא שמקבלים את אותו תיקון שהיה קודם גם בטיפול המיטבי. היא תכף תבוא לכאן ואז נראה.

<נורית קורן (הליכוד):>
אני רוצה שזה יהיה בחוק כדי שזה יהיה ברור. אדוני היושב ראש, אתה יודע שגם עם הנושא של בריאות הנפש הבטיחו הרבה דברים ובסוף זה לא כך. אני רוצה שיוסיפו את זה.

<היו"ר משה גפני:>
הבנתי. אנחנו לא הולכים הביתה בלי זה. תכף נעה תבוא ונראה מה עושים עם זה.

<נורית קורן (הליכוד):>
זה בסך הכול הוספת מילה.

<היו"ר משה גפני:>
נורית, מה ההסתייגות שלך?

<נורית קורן (הליכוד):>
אנחנו מדברים על נפגעי תאונות עבודה, פרק ו': נפגעי עבודה, סעיף 2. כתוב שאין בהוראות פסקה (1) כדי לגרוע מהזכאות לפי סעיף קטן (א) ממועד הפגיעה ואילך. אנחנו בוועדה דיברנו על כך שנוסיף כאן כמה אותיות קטנטנות "לטיפול הטוב ביותר".

<נעה בן שבת:>
לי לא זכור שכך הוסכם. אני לא זוכרת הסכם כזה.

<קריאה:>
אני זוכר.

<נעה בן שבת:>
אתה זוכר אבל אני לא זוכרת. אני רוצה להסביר. המשמעות של הפסקה הזאת היא להגיד שמה שזכאים לו היום, הרי המטרה היא למנוע פגיעה כתוצאה מההעברה. המשמעות של ההוראה הזאת אומרת שמה שניתן עד היום, הוא ימשיך להינתן במקרה שמדובר בשירותים שהם מעבר לסל, חורגים מהמכסה הקבועה  בסל או שאינם כלולים בתוספת השנייה.  גם היום לא מדובר על הטיפול הטוב ביותר ואם נקבע את זה, אני לא יודעת מה זה יגרום למוסד לביטוח לאומי, זה בטח דבר שצריך לבוא לדיון מעמיק ואי אפשר לעשות אותו בחטף ובלי לדון במשמעויות ובלי להבין אותן.

כיום הזכאות היא לטיפול כאמור בסעיף קטן (א) וזה מה שאומרים. הוא יהיה זכאי לזכויות לפי סעיף קטן (א) לגבי שירותים שהם לא בתוספת השנייה או בצו או שהם חורגים מהמכסה שקבועה בתוספת השנייה או בצו. זאת אומרת, אם הם נמצאים שם עם איזו מגבלה, זאת חריגה.

<היו"ר משה גפני:>
שאלה. אם אנחנו נכתוב את זה גם עם אותו נוסח שבעצם את אומרת שזה לא משתנה כתוצאה מההעברה, נכתוב את זה בנוסח החיובי. לא שאין בהוראות פסקה זו אלא הוראות בפסקה זו תהיינה.

<שגית אפיק:>
זכאות לפי סעיף קטן (א) לעניין שירותי בריאות לא תיפגע בשל הוראות פסקה (1).

<היו"ר משה גפני:>
נורית, זה בסדר?

<נורית קורן (הליכוד):>
כן. בסדר. 

<היו"ר משה גפני:>
תגישי רביזיה.

<נורית קורן (הליכוד):>
להגיש את הרביזיה?

<היו"ר משה גפני:>
תגישי רביזיה.

<נורית קורן (הליכוד):>
אני מגישה רביזיה.

<היו"ר משה גפני:>
על החוק הזה. אנחנו מצביעים. על חוק נפגעי תאונות עבודה. 

שגית, אפשר לעשות הפוך?

<שגית אפיק:>
אנחנו ניקח את זה על עצמנו.

<היו"ר משה גפני:>
תודה רבה.   נורית, תודה רבה, אין צורך. הם מתקנים את זה.

<מיקי רוזנטל (המחנה הציוני):>
זה תוקן? תודה רבה.

<היו"ר משה גפני:>
היועצות המשפטיות לקחו את זה על עצמן וזה בסדר. מצוין. תודה רבה.

<נורית קורן (הליכוד):>
את יכולה לומר מה הוספנו?

<שגית אפיק:>
אני אקריא את פסקה (2) כמו שאנחנו ננסח אותה.

"הזכאות לפי סעיף קטן (א) ממועד הפגיעה ואילך לעניין  שירותי בריאות שאינם כלולים בתוספת השנייה ובצו או לעניין שירותי בריאות החורגים מהמכסה הקבועה לשירותים הכלולים בתוספת השנייה או בצו, לא ייפגעו בשל הוראות פסקה (1)".

בסדר?

<נורית קורן (הליכוד):>
בסדר. 

<היו"ר משה גפני:>
תודה רבה. אני מודה לכם על שלקחתן את זה על עצמכן כי אחרת הייתה כאן פרוצדורה והיינו יושבים עד 2:00 לפנות בוקר ולא מסיימים.

<מיקי רוזנטל (המחנה הציוני):>
זה בסדר?

<נורית קורן (הליכוד):>
כן. זה בסדר.

<היו"ר משה גפני:>
כל הכבוד. קצבאות ילדים. היועצת המשפטית, מה השתנה?

<שגית אפיק:>
נעבור לעמוד 2, סעיף 74(ב).

<מיקי רוזנטל (המחנה הציוני):>
למה? הם מקבלים את הכסף בגיל 18. מה יש למהר?

<היו"ר משה גפני:>
אין מה למהר. אמיר, שב רגוע בבקשה. אתה יכול לשבת רגוע.

<אמיר לוי:>
אתה מבטיח לי?

<היו"ר משה גפני:>
לא.

<נורית קורן (הליכוד):>
גם לנו לא מבטיחים. אז מה? ואנחנו יושבים רגועים.

<שגית אפיק:>
סעיף 74(ב).

<היו"ר משה גפני:>
אני מבקש לא לדבר. מה קורה כאן? אנשים נכנסו בלי לקנות כרטיסים והם מפריעים.

<איתן ברושי (המחנה הציוני):>
גפני, תחליף כבר את הסיפור. זה מהבוקר.

<היו"ר משה גפני:>
לא כולם שמעו את זה. עכשיו אני אחליף.

<שגית אפיק:>
אנחנו בקצבאות ילדים, פרק ו': ביטוח לאומי, סעיף 26, עמוד 2, זכאות של ילד לחיסכון ארוך טווח, סעיף 74(ב).

למעשה סעיף קטן (א) קובע שהמוסד לביטוח לאומי יעביר בעד כל ילד שמשתלמת בעדו קצבת ילדים לפי פרק זה אחת לחודש בסכום של חמישים שקלים. זה יהיה סכום החיסכון הבסיסי שבעצם ייכנס. תכף נדבר על הזמנים. הוועדה ביקשה שיהיה סוג של מצ'ינג מתוך קצבת הילדים ולכן קבענו כאן את פסקה (2) ואני אקריא אותה:

"הורה לילד זכאי יהיה זכאי על פי בחירתו להורות למוסד לביטוח לאומי להעביר את סכום קצבת הילדים כולו או חלקו (להלן – הסכום הנוסף) לחיסכון ארוך הטווח אלא אם כן קבע שר האוצר באישור ועדת הכספים של הכנסת, מנימוקים שיפורטו, שלא תהיה העברה של סכום נוסף כאמור. שר האוצר יקבע בצו את הסכום הנוסף לא יאוחר מיום כ"א באדר ב' התשע"ו (31 במרץ 2016)".

כלומר, בתוך ארבעה חודשים מתחילתו של החוק, השר יקבע את סכום המצ'ינג אלא אם כן הוא יחליט קודם לכן ויבוא קודם לכן לוועדת הכספים -  זה יהיה עד סכום קצבת הילדים ולא יותר – ויאמר מנימוקים שיירשמו שזה לא נכון ולא ראוי לעשות את המצ'ינג הזה.

<אורלי לוי אבקסיס (ישראל ביתנו):>
הייתה שאלה לגבי הפטור ממס.

<שגית אפיק:>
אנחנו נמשיך ואני אתייחס לזה.

<מיקי לוי (יש עתיד):>
חמישים שקלים מינימום. מצ'ינג חמישים שקלים מינימום?

<שגית אפיק:>
לא, אין מינימום. המקסימום הוא  סכום קצבת הילדים, 150 שקלים. השר יקבע את המינימום או את הסכום. השר יקבע מה הסכום.  הסכום לא יעלה על סכום קצבת הילדים והוא יהיה מתוכה.

<מיקי לוי (יש עתיד):>
השר רשאי לא לקבוע שום מצ'ינג? 

<שגית אפיק:>
השר רשאי לבוא לוועדת הכספים אם הוא מחליט שאין מקום למצ'ינג.

<רחל עזריה (כולנו):>
אתה לא חייב לעשות את המצ'ינג. אתה בוחר אם לעשות אותו, אם אתה רוצה.

<אורלי לוי אבקסיס (ישראל ביתנו):>
כשאנחנו דיברנו על המצ'ינג, דיברנו על כך שהכסף הוא של ההורה.

<שגית אפיק:>
של ההורה.

<אורלי לוי אבקסיס (ישראל ביתנו):>
של הילדים.  לכן האוצר לא מוסיף כסף.

<שגית אפיק:>
נכון. לא, זה לא מצ'ינג. את צודקת. זה גם לא מנוסח כמצ'ינג.

<רחל עזריה (כולנו):>
כי העניין כאן זה הפטור ממס.

<שגית אפיק:>
זה לא יהיה פטור ממס.

<היו"ר משה גפני:>
לא. זה לא יהיה פטור ממס.

<שגית אפיק:>
האוצר מתנגד לזה.

<היו"ר משה גפני:>
האוצר לא מסכים.

<שגית אפיק:>
עלתה הצעה שיהיה גילום וגם היא נפלה.

<אורלי לוי אבקסיס (ישראל ביתנו):>
לא מצ'ינג ולא פטור ממס.

<היו"ר משה גפני:>
מצ'ינג, כן.

<אורלי לוי אבקסיס (ישראל ביתנו):>
לא, זה לא מצ'ינג. 

<קריאה:>
דמי ניהול.

<היו"ר משה גפני:>
זה כן מצ'ינג.

<אורלי לוי אבקסיס (ישראל ביתנו):>
לא. זה דמי ניהול.

<אמיר לוי:>
אבל במקום הפטור ממס, יש הצעה  מאוד מאוד יפה שאתם תציגו אותה.

<שגית אפיק:>
נציג הכול.

<אמיר לוי:>
בסוף יהיה נרטיב כאילו אין. יש. זה דבר מאוד משמעותי.

<אורלי לוי אבקסיס (ישראל ביתנו):>
מה עם דמי ניהול?

<אמיר לוי:>
נגיע. נשאיר קצת במתח.

<נורית קורן (הליכוד):>
רצית להיות רגוע, אז למה אתה מכניס אותנו למתח?

<שגית אפיק:>
אני מקריאה מעמוד 3 למעלה.

"סכום החיסכון הבסיסי – שהוא חמישים שקלים – וסכום החיסכון הנוסף – שזה הסכום שההורה יבחר להעביר בהנחה שזה לא ייפסל על ידי השר – הם בבעלותו של הילד הזכאי אך ייחסכו עבורו בנאמנות בחשבון על שם ההורה המקבל את קצבת הילדים בעד הילד הזכאי, בעד כל חודש ועד הגיעו לגיל 18.

בסימן זה, סכום החיסכון הצבור הכולל – סכום החיסכון הצבור הכולל  לא יהיה ניתן להעברה, לשעבוד או לעיקול".

יש כאן שתי חלופות. 

<אסי מסינג:>
בסעיף קטן (ב), אני מציע להוריד את המילה "בבעלותו" ולהצמיד את זה ל"או כל חיסכון שנעשה במדינת ישראל". אין שימוש במונחים בבעלות אלא יש סכום החיסכון הבסיסי וסכום החיסכון הנוסף ייחסכו בנאמנות בחשבון על שם -  בלי המילה "בבעלותו" – ההורה עבור הילד.

<שגית אפיק:>
בלי נאמנות? אנחנו חוששים מפני עיקולים שיושתו על הילד.

<אסי מסינג:>
את העיקולים ממילא שמת בחלק השני.

<אורלי לוי אבקסיס (ישראל ביתנו):>
לא הבנתי.

<אסי מסינג:>
אם את אומרת שזה עבור הילד  - - -

<שגית אפיק:>
איך אתה מציע?

<אסי מסינג:>
סכום החיסכון הבסיסי וסכום החיסכון הנוסף ייחסכו בנאמנות בחשבון על שם ההורה עבור הילד.

<שגית אפיק:>
בסדר.

<היו"ר משה גפני:>
הלאה.

<אורלי לוי אבקסיס (ישראל ביתנו):>
לא הבנתי.

<שגית אפיק:>
הוא הוריד את המילים "בבעלותו של הילד הזכאי". כל היתר נשאר אותו הדבר. "בנאמנות", נשאר. יש לכם בשורה הרביעית "בנאמנות בחשבון על שם ההורה עבור הילד הזכאי".

<היו"ר משה גפני:>
מה שתי החלופות?

<שגית אפיק:>
למעשה במקור הוועדה ביקשה להכניס את כל תנאי המכרז לחקיקה ולא להשאיר אותם לתקנות. ביקשו באוצר להשאיר. הסעיף שאנחנו ניסחנו במקור הוא סעיף שלקוח מחוק עובדים זרים שגם עוסק בתכנית חיסכון ויש בו מכרז דומה. ניסחנו סעיף דומה למה שיש שם. ביקשו באוצר להישאר עם גמישות בנוגע למכרז ולהשאיר את זה בתקנות.

החלופה הראשונה עוסקת בתקנות ואני אקריא אותה: "סכום החיסכון הצבור הכולל יופקד או ינוהל בהתאם להוראות שיקבע שר האוצר באישור ועדת הכספים של הכנסת ורשאי הוא לקבוע הוראות כאמור גם לעניין הקמתו ואופן הפעלתו של מנגנון לניהול סכום החיסכון הצבור ורשאי הוא לקבוע הוראות לעניין סוגי הנכסים בהם ניתן להשקיע את הכספים שנתקבלו והעמלות שישולמו בעד תפעולו של מנגנון כאמור".

זה סעיף  שמקובל עליכם?

<מיקי רוזנטל (המחנה הציוני):>
אני לא מבין למה אנחנו פוטרים אותם ממכרז. למה?

<שגית אפיק:>
אנחנו לא פוטרים אותם ממכרז. אנחנו רק אומרים שהתנאים לעניין המכרז ייעשו בתקנות של שר האוצר באישור ועדת הכספים.

אני אקריא לכם את הנוסח השני ותראו.

<באסל גטאס (הרשימה המשותפת):>
רגע. בשניהם אין התייחסות לעלויות.

<שגית אפיק:>
יש התייחסות לעלויות בהמשך. נדבר על זה.

אתה רוצה שאני אקריא את הסעיף שמעגן את המכרז בחקיקה?

<אורלי לוי אבקסיס (ישראל ביתנו):>
החיסכון הוא אופציה שבחר בעל הזכות, מקבל הקצבה.

<שגית אפיק:>
בואו נעבור לעמוד הבא ואני אגיד את ההסכמה באופן כללי.

<מיקי רוזנטל (המחנה הציוני):>
מדובר כאן באחד הסכומים הגדולים ביותר במשק הישראלי אי פעם. זה לא עוד איזה מכרז של שני שקלים או שני מיליון שקלים אלא מדובר כאן במכרז של מיליארדים. אני חושב שזאת לא פרורוגטיבה של השר לקבוע את התנאים אלא זה צריך להיות בחקיקה וחייב להיות מכרז ראוי. זה חייב להיות. זה לא איזה משהו שולי.

<שגית אפיק:>
אסי ויעל, אתם רוצים להסביר למה אתם מבקשים שזה יהיה בתקנות? שמעתם את הדברים של חבר הכנסת רוזנטל.

<יעל אגמון:>
אנחנו מבקשים שזה יהיה בתקנות מכמה טעמים. יש הרבה דברים במנגנון הזה שהם לא ברורים מאליהם ואנחנו עוד לא סגורים מבחינה מקצועית עד הסוף  מה הדרך הכי טובה מבחינת הילדים ואיך אפשר למקסם את סכום החיסכון לילד. כדי להגיע להבנות האלה, אנחנו צריכים עוד זמן. לכן אנחנו מבקשים את מה שאנחנו צריכים להביא בנוסף להביא בתקנות ולהכניס את זה במכרז.

<מיקי רוזנטל (המחנה הציוני):>
אני  לא מבקש שייקבעו כאן תנאי המכרז אלא שהדבר הזה לא יכול להיות פטור ממכרז כמו שאתם אוהבים לפעמים לעשות וזה חייב להיעשות במכרז. זאת הבקשה. לא את תנאי המכרז ולא את האופטימיזציה של המכרז אלא שזה ייעשה במכרז ואין בלתו. זה שאתם אומרים שאתם לא יודעים את התנאים, אני מבין שאתם לא יודעים את התנאים, אבל הדבר הזה לא יכול לא להיעשות במכרז.

<אמיר לוי:>
אין כאן אמירה שיש כאן פטור ממכרז. יותר מזה, גם בחלופה הזאת יש כאן אישור שלכם, של ועדת הכספים.

<שגית אפיק:>
תסתכל, אמיר, על (ג)(1) בחלופה ב'. נוסיף את זה לרישא של (ג) בחלופה א'. זאת אומרת, יהיה כתוב שצריך להיות מכרז אבל  ההוראות לגבי המכרז  ייקבעו בתקנות באישור ועדת הכספים.

<מיקי רוזנטל (המחנה הציוני):>
בדיוק.

<שגית אפיק:>
זה משהו שאתם יכולים לחיות אתו?

<מיקי רוזנטל (המחנה הציוני):>
קודם כל חייב להיות מכרז. המחשבה שלא יהיה מכרז, מעוררת חלחלה.

<אמיר לוי:>
קודם כל, אפשר אבל לא צריך בידי גוף, לא צריך בנק ולא גוף פיננסי.

<שגית אפיק:>
אין בעיה.

<מיקי רוזנטל (המחנה הציוני):>
לא אמרנו מה אלא אמרנו מכרז.

<אמיר לוי:>
אפשר. 

<אסי מסינג:>
הליך מכרזי לא צריך להיות בידי שר אוצר או מוסד. זה צריך להיות הליך של ועדת מכרזים.

<שגית אפיק:>
אבל בהתאם להוראות שיקבע שר האוצר.

<היו"ר משה גפני:>
אמיר, ההצעה הזאת היא נורמלית. בסדר.

<שגית אפיק:>
שייבחר בהליך תחרותי. לא צריך שר אוצר ולא צריך מוסד. בסדר?

<היו"ר משה גפני:>
בסדר.

<שגית אפיק:>
אנחנו מדלגים על החלופה הזאת ועוברים לעמוד 4 לשאלה ששאלתם כאן כמה פעמים, סעיף קטן (ד). במקור אנחנו כתבנו שאוצר המדינה יישא בעלויות  הנובעות מניהולם של חשבונות הבנק לפי סימן זה לאחר שהייתה הסכמה עם יושב ראש הוועדה – אורלי, זה לשאלתך -  שלא יהיו דמי ניהול לחשבונות האלה ומי שיישא בדמי הניהול, זה אוצר המדינה. ניסחנו סעיף כזה. ביקשו באוצר שהמוסד לביטוח לאומי יישא בעלויות הנובעות מניהול החשבונות ושהם ישפו את המוסד לביטוח לאומי בהתאם. זה נכון?

<אמיר לוי:>
כן. אנחנו הסכמנו לבקשת היושב ראש שדמי הניהול ישולמו על ידי המדינה ולא על ידי החוסכים.

<היו"ר משה גפני:>
למה עסקה סיבובית?

<מיקי רוזנטל (המחנה הציוני):>
למה לעשות עסקה סיבובית? למה להעביר את זה דרך הביטוח הלאומי?

<היו"ר משה גפני:>
רגע. קודם כל, אני מקבל את זה. עכשיו אני שואל למה תנועה סיבובית?

<אמיר לוי:>
למה הסכמנו?

<מיקי רוזנטל (המחנה הציוני):>
לא. למה זה צריך לעבור דרך הביטוח הלאומי.

<היו"ר משה גפני:>
למה הסכמתם, זאת לא שאלה. אני גם אבהיר למה. לנו יש הסכם קואליציוני שמה-1 במאי צריכים להגדיל את קצבאות הילדים כפי שהיה ב-2012. הסכמנו לשנות את כל העניין הזה לטובתכם. את דמי הניהול אתם צריכים לתת, את  מענק הפרישה אתם צריכים לתת.

<אורלי לוי אבקסיס (ישראל ביתנו):>
מה זה מענק פרישה?

<שגית אפיק:>
מענק משיכה.

<היו"ר משה גפני:>
תכף נגיע לזה. מענק משיכה תמורת הריבית. זאת פשרה מפא"יניקית לא טובה אבל פשרה. 

<אראל מרגלית (המחנה הציוני):>
כל פשרה טובה תגיד פשרה מפא"יניקית?

<היו"ר משה גפני:>
יש לי משהו שבכלל לא רוצים להתפשר אתי. אמיר, למה תנועה סיבובית? הסכמנו על דמי הניהול אבל למה תנועה סיבובית?

<מיקי רוזנטל (המחנה הציוני):>
למה דרך הביטוח הלאומי?

<אראל מרגלית (המחנה הציוני):>
עוד משפט. מכיוון שהביטוח הלאומי במשך הרבה מאוד זמן שימש כמקור למה שנקרא מסלקה, אנחנו מוטרדים מכך שכספים מגיעים לשם כי אנחנו לא תמיד יודעים אם הם יוצאים מהחור השחור.

<היו"ר משה גפני:>
לא. האוצר משלם את זה. זה בסדר. זה לא משנה. אם יחסר כסף, הם יצטרכו להוסיף. למה התנועה הסיבובית?

<מיקי רוזנטל (המחנה הציוני):>
או בגלל זה להעלות את גיל הפרישה. 

<אראל מרגלית (המחנה הציוני):>
או רק לרשום לך את זה.

<היו"ר משה גפני:>
רבותיי, יש עוד הצעות.

<יעל אגמון:>
חוק הביטוח הלאומי נותן למשרד האוצר כמה דרכים להעביר כסף למוסד. אין דרך ישירה לאוצר.

<היו"ר משה גפני:>
הלאה. הבנו.

<מיקי רוזנטל (המחנה הציוני):>
לא, רגע. אני לא הבנתי ואני מתעקש להבין.

<היו"ר משה גפני:>
אני אסביר לך.

<מיקי רוזנטל (המחנה הציוני):>
המדינה לא יכולה לתקצב את זה?

<יעל אגמון:>
המדינה יכולה לתקצב את זה. המוסד צריך לשלם והמדינה יכולה לשפות אותו.

<מיקי רוזנטל (המחנה הציוני):>
למה?

<אורלי לוי אבקסיס (ישראל ביתנו):>
יכולה.

<יעל אגמון:>
תשפה. בתיקון הבא שתכף  נגיע אליו, זה כתוב.

<אראל מרגלית (המחנה הציוני):>
אנחנו היינו רוצים שכאשר יתחיל להיצבר לזכות, שזה יהיה צבוע. נגיד ילד מתחיל לצבור, שזה יהיה על שמו, שזה יצבור ריבית, שזה יהיה שלו. אם זה עובר דרך איזשהו מקום שזה לא בדיוק שלו.

<יעל אגמון:>
אתם מדברים על שני דברים שונים. סוגיית דמי הניהול היא סוגיה אחת. המוסד ישלם את דמי הניהול והאוצר ישפה אותו שקל מול שקל. זאת סוגיה אחת.  מה שאתה מעל, זאת סוגיה נפרדת לחלוטין.

<אראל מרגלית (המחנה הציוני):>
שהיא?

<יעל אגמון:>
החקיקה נותנת לה מענה.

<אראל מרגלית (המחנה הציוני):>
מתחילים לצבור את הכסף לזכות הילד. באיזה חשבון זה עומד ואיך אנחנו יודעים שזה לזכותו של הילד והילד צובר ריבית? 

<היו"ר משה גפני:>
אתה מדבר על משהו אחר. 

<מיקי לוי (יש עתיד):>
מה שאראל שואל זה איך אני בולם את משיכת הכסף על ידי ההורה באמצע הדרך.

<היו"ר משה גפני:>
אין דבר כזה.

<אראל מרגלית (המחנה הציוני):>
או על ידי המדינה בזה שהיא רושמת לך.

<שגית אפיק:>
אי אפשר למשוך את הכסף באמצע הדרך.

<אורלי לוי אבקסיס (ישראל ביתנו):>
אבל השאלה היא לגבי ריבית לא על חמישים שקלים בחודש אלא ריבית על הכסף הנצבר.

<שגית אפיק:>
תכף נגיע לזה.

<אראל מרגלית (המחנה הציוני):>
אם זה שלך, זה צובר ריבית דריבית.

<שגית אפיק:>
הייתה לוועדה בקשה שההורה ידווח על הסכומים שעומדים לרשותו. אני מבינה שיש לכם בעיה עם הסעיף הזה. בכל שנה ולא יאוחר מה-1 במרץ ישלחו המוסד או המוסד הפיננסי דוח להורה הילד הזכאי בדבר סכום החיסכון שעומד לזכותו של הילד הזכאי.

<יעל אגמון:>
בגדול זה משהו שהיינו שמחים לקבוע בתנאי המכרז. בכל מקרה התכוונו שיהיה דוח שנתי.  יותר נכון לעשות את זה בתנאי המכרז ולא בחקיקה ראשית.

<אראל מרגלית (המחנה הציוני):>
זה חייב להיות כאן.

<אורלי לוי אבקסיס (ישראל ביתנו):>
חייב להיות כדי שנדע שזה חלק מתנאי המכרז.

<שגית אפיק:>
הם אומרים שהם מעדיפים לשים את זה בתנאי המכרז ולא להכניס את זה לחקיקה. 

<יעל אגמון:>
יש כאן עוד נקודה. בחקיקה כרגע כתוב המוסד. 

<שגית אפיק:>
את רוצה שזה יהיה רק המוסד הפיננסי?

<יעל אגמון:>
אני רוצה שזה יהיה הגוף.

<שגית אפיק:>
אין בעיה.

<אראל מרגלית (המחנה הציוני):>
מה היא רוצה?

<שגית אפיק:>
שזה לא יהיה המוסד לביטוח לאומי אלא רק הגוף.

<מיקי רוזנטל (המחנה הציוני):>
שהמחויבות הזאת לא תיפול על הביטוח הלאומי אלא על מי שיזכה במכרז.

<היו"ר משה גפני:>
בסדר. מה שמסכימים, נתקדם.

<שגית אפיק:>
"בכל שנה ולא יאוחר מ-31 מרץ ידווח המוסד לוועדת הכספים של הכנסת על כספי החיסכון הצבור, על סכום החיסכון ועל הסכום הנוסף לרבות נתונים על מספר  הבקשות להעברת סכום הקצבה כחיסכון נוסף לפי סעיף קטן (א)(2) ועל ניהול סכום החיסכון הצבור לפי סעיף קטן (ג)".

גיל פדיון. סכום החיסכון הצבור הכולל. במקור, אם אתם זוכרים, בהצעת החוק הממשלתית אפשר היה למשוך בגיל 18 משלושה קריטריונים שהיו קבועים בחוק ובגיל 21 אפשר היה למשוך בלי קריטריונים. בנוסף, הוועדה ביקשה שיהיה פטור על המס, על הריבית, לגבי הסכומים או לכל הפחות שיהיה גילום על אותם סכומי מס של הריבית.

מה שמוצע בסעיף הבא, זה מנגנון שקושר את כל הדברים האלה ביחד. אני אסביר אותו ואחר כך אקריא אותו. המנגנון שמוצע כאן הוא שלוב. קודם כל הוא אומר שאפשר למשוך בגיל 18 בלי קריטריונים אבל עם חתימת אחד ההורים. בגיל 21 אפשר למשוך את הכסף בלי קריטריונים ובלי חתימת הורה. 

<אורלי לוי אבקסיס (ישראל ביתנו):>
מה קורה בשלוש השנים האלה? הסכום ממשיך לשאת ריבית?

<שגית אפיק:>
כן. 

<אורלי לוי אבקסיס (ישראל ביתנו):>
הוא ממשיך ליהנות מריבית.

<שגית אפיק:>
כן. התשובה היא כן. בנוסף, וזה כאן מענה מסוים - - -

<היו"ר משה גפני:>
הוא יכול להוציא בגיל 18.

<שגית אפיק:>
הוא יכול להוציא בגיל 18.  היא שואלת מה קורה אם הוא ממשיך והאם הוא יקבל  ריבית והתשובה היא כן. בנוסף יש כאן מענה מסוים גם לנושא של גילום המס על הריבית.

<באסל גטאס (הרשימה המשותפת):>
הוא יכול גם להפסיד. הוא לא יודע איך משקיעים את הכסף. אין תקנות.

<אורלי לוי אבקסיס (ישראל ביתנו):>
הכסף לא מוגן?

<קריאה:>
איזו הגנה?

<באסל גטאס (הרשימה המשותפת):>
אם ישקיעו את זה במניות, הוא יכול להפסיד כסף.

<היו"ר משה גפני:>
לכן המכרז. לכן זה צריך לבוא לכאן לאישור.

<באסל גטאס (הרשימה המשותפת):>
לא. המכרז לא יכול להשאיר את זה פתוח. הגוף הפיננסי שינהל את זה יכול לנהל את זה כראות עיניו.

<שגית אפיק:>
אבל אם תנאי המכרז יהיו כאלה שהגוף הפיננסי לא יוכל לשחק בכסף, זה מה שיהיה.

<באסל גטאס (הרשימה המשותפת):>
את יודעת שבישראל קופות הגמל יכולות להשקיע את הכסף שלך ב-150 אחוזים או ב-200 אחוזים במניות.

<שגית אפיק:>
מה אתם מציעים? לקבוע אחוז מסוים באג"ח? מה ההצעה? אני לא מבינה.

<מיקי לוי (יש עתיד):>
אם הוא ישקיע הכול בסולידי.

<אראל מרגלית (המחנה הציוני):>
צריכים להיות  תנאים. 

<באסל גטאס (הרשימה המשותפת):>
ילד שהגיע לגיל 18, בסוף אין לו כסף.

<שגית אפיק:>
אני רוצה להסביר את נושא הפשרה לעניין הנושא של גילום המס על הריבית. הפשרה הזאת בעצם אומרת שאם הילד משך בחתימת הוריו בגיל 18 את הכסף, יתווסף לסכום המשיכה שהוא זכאי לו סכום של 500 שקלים חדשים ואם הוא ימשוך אותו בגיל 21, יתווסף סכום של 500 שקלים נוספים. זאת אומרת, זה מענק משיכה בסך של אלף שקלים למי שיחזיק את החיסכון עד גיל 21. 

אני אקריא. "הגיע הילד הזכאי לגיל 18, בסימן זה גיל הפדיון, יהיה זכאי לקבל לידיו את סכום החיסכון הצבור הכולל כולו או חלקו לאחר שגם אחד מהוריו אישר בחתימתו את משיכת סכום החיסכון בהתאם להוראות שיקבע שר האוצר לפי סעיף 74ה(ב)".

<אסי מסינג:>
בעניין הזה להוסיף את המילה "רק" כדי שיהיה ברור שהמשיכה לא יכולה להתבצע לפני גיל 18.

<יעל אגמון:>
"רק בהגיעו".

<שגית אפיק:>
אין בעיה.

<רחל עזריה (כולנו):>
האם גם הילד צריך לבקש?

<היו"ר משה גפני:>
כן. בטח.

<רחל עזריה (כולנו):>
איפה אנחנו רואים את זה?

<היו"ר משה גפני:>
זה על שם הילד.

<שגית אפיק:>
"על אף האמור בכל דין, הגיע הילד הזכאי לגיל 21 – עמוד 5 למעלה – לגיל 21, יהיה זכאי לקבל לידיו את סכום החיסכון הצבור הכולל כולו.

המוסד יעביר לסכום החיסכון הצבור הכולל סכום נוסף של 500 שקלים חדשים בהגיעו של הילד לגיל 18 וסכום נוסף של 500 שקלים חדשים בהגיעו של הילד לגיל 21, אם לא משך את סכום החיסכון הצבור הכולל או חלקו קודם לכן.

הסכומים הנקובים בסעיף קטן (ג) יעודכנו משנת 2017 ואילך ב-1 בינואר של כל שנה לפי שיעור עליית המדד שפורסם לאחרונה לפני אותו יום לעומת המדד שפורסם לאחרונה לפני יום 1 בינואר של השנה הקודמת".

פסקאות (1) עד (4) שעסקו בקריטריונים למשיכה – נמחקות.

"משיכת  סכום החיסכון הצבור בשל מצב רפואי". יש כאן כמה תיקונים שהוועדה ביקשה.

<אורלי לוי אבקסיס (ישראל ביתנו):>
מה קורה אם קמה ממשלה חדשה ואתה לא חלק ממנה, אולי? גם זה קרה.

<היו"ר משה גפני:>
זה קורה כל פעם. פעם כן ופעם לא. מבטלים את זה.

<אורלי לוי אבקסיס (ישראל ביתנו):>
ואז מה יקרה? הכסף שנצבר יחכה לגיל 18? השאלה מה קורה אם באמצע התקופה הוחלט אחרת.

<היו"ר משה גפני:>
אם שמים מצ'ינג, אי אפשר לקחת ולבטל את זה כי יש זכות קניין.

<איתן ברושי (המחנה הציוני):>
אורלי, אולי בזכות זה לא תתחלף הממשלה.

<אורלי לוי אבקסיס (ישראל ביתנו):>
אני באמת מנסה להבין.

<איתן ברושי (המחנה הציוני):>
לא יכול להיות שכל שאלה נשאל מה יקרה אם תתחלף הממשלה. 

<שגית אפיק:>
אני מניחה שאם יחליטו לבטל, יצטרכו לעסוק גם במשמעות של מה קורה עם הכסף שנצבר ויצטרכו לקבוע שהכסף הזה יוחזר להורים.

<באסל גטאס (הרשימה המשותפת):>
למה לא שמים את זה בחוק?

<שגית אפיק:>
כי אנחנו כרגע לא עוסקים בזה שזה יבוטל אלא אנחנו קובעים הוראות חיוביות. אין טעם לקבוע מה יקרה בעתיד אם יבטלו כי המטרה שלכם היא שזה לא יבוטל.

<היו"ר משה גפני:>
מה עושים אם תקום ממשלה ותבטל כל מיני דברים?

<שגית אפיק:>
אם תקום ממשלה שתבקש לבטל את זה, היא תצטרך גם לדון במשמעויות של הכסף של אותם הורים שהוא כסף  שהוא זכות של הילדים שלהם.

<באסל גטאס (הרשימה המשותפת):>
הולכים בתביעה ייצוגית.

<אורלי לוי אבקסיס (ישראל ביתנו):>
זה עדיין אותו כסף של הילד ואין כסף חדש.

<היו"ר משה גפני:>
לממשלה יהיה קשה לבטל את זה ולחתוך פתאום. אני לא אומר, כל דבר הממשלה יכולה לבטל ומה אפשר לעשות? נקווה שזה לא יקרה.

<אסי מסינג:>
רק להבהיר שהעדכון כאן בסעיף קטן (ד) בשנה שבה יש מדד שלילי, זה ברור שנצטרך לחזור.

<שגית אפיק:>
ברור. למדד הקודם.

<אסי מסינג:>
לכן יכול להיות שנצטרך לעדכן את זה בנוסח.

<שגית אפיק:>
אין בעיה. בסדר.

אסי, לפי שיעור עליית המדד, זה רק עלייה ולא מדד.

<אסי מסינג:>
לא, אבל בשנה שבה אין עלייה, אם את כותבת השנה הקודמת שבה היה, את לא לוקחת את המדדים הקודמים.

<שגית אפיק:>
בסדר. נסדר את זה בנוסח.

<אראל מרגלית (המחנה הציוני):>
מה עם המס?

<שגית אפיק:>
אמרתי. יהיה על זה מס. במקום המס יש כאן את מענק המשיכה בשיעור של אלף שקלים.

<היו"ר משה גפני:>
הוא כאילו מגלם את זה.

<שגית אפיק:>
כאילו.

<אורלי לוי אבקסיס (ישראל ביתנו):>
בגיל 18 הוא משלם מס.

<אראל מרגלית (המחנה הציוני):>
אבל למה שיהיה מס?

<אורלי לוי אבקסיס (ישראל ביתנו):>
הרי המדינה מקבלת את הכסף בחזרה.

<שגית אפיק:>
המס הוא 25 אחוזים מהריבית שצבר החיסכון הזה. זה מס על הרווח שהחיסכון עשה. זה מס שנקרא מס רווח הון.

<אראל מרגלית (המחנה הציוני):>
אבל זה מס רווח הון ארוך טווח שבו הילד שם את שנותיו עד גיל 18 או עד  גיל 21. אני חושב שהדבר הזה צריך להיות פטור.

<באסל גטאס (הרשימה המשותפת):>
אם היה חותך לבד, אם היינו משלמים לו, הביטוח לאומי נותן לו 150 שקלים וההורים שמים לו את הסכום הה בחיסכון בבנק. הילד היה משלם?

<היו"ר משה גפני:>
בטח.

<מיקי רוזנטל (המחנה הציוני):>
זה לא משנה. זה מס רווחי הון. 

<ג'ק בלנגה:>
אפשר לומר משפט? לשכת רואי חשבון. בהתאם להוראות החוק, לכל בן אדם יש 2.25 נקודות זיכוי כולל לילדים. הילדים לא מנצלים את נקודות הזיכוי האלה ואין שום סיבה שהם לא יקבלו אותן במשך ה-18 שנים. מאחר והם לא מגישים דוחות, לפחות את השתיים ורבע נקודות זיכוי לתת להם במשך 18 שנים.

<אורלי לוי אבקסיס (ישראל ביתנו):>
זה רעיון מצוין.

<היו"ר משה גפני:>
תודה. 

<באסל גטאס (הרשימה המשותפת):>
ילדים חסכו קצת כסף וקיבלו קצת ריבית. על מה  ישלמו מס?

<מיקי רוזנטל (המחנה הציוני):>
אם זכית במפעל הפיס, אתה משלם מיסים.

<אורלי לוי אבקסיס (ישראל ביתנו):>
הם לא מגישים דוחות. 

<אמיר לוי:>
אבל זה לא חל על מס רווחי הון.

<ג'ק בלנגה:>
נקודות זיכוי חלות  על הכול.

<היו"ר משה גפני:>
תודה. הבנו. מי משיב?

<אמיר לוי:>
שתי הערות. קודם כל, נקודות זיכוי לא חלות על מס רווחי הון.

<ג'ק בלנגה:>
כן חלות.

<היו"ר משה גפני:>
לא להתערב.

<אורלי לוי אבקסיס (ישראל ביתנו):>
אלה לא רווחי הון.

<היו"ר משה גפני:>
אז לא.

<אמיר לוי:>
אלה רווחי הון. זאת הכנסה מריבית.

<ג'ק בלנגה:>
אלה הכנסות פירותיות. אלה לא רווחי הון. ריבית היא לא הכנסה מרווחי הון.

<ירון גינדי:>
זה חל על הכול. זה לא משנה אם זה הוני או פירותי. 

<קריאה:>
זאת תכנית חיסכון.

<ירון גינדי:>
נקודות זיכוי חלות על הכול. אם צריך ללמד מיסים, נלמד מיסים. נקודות זיכוי חלות על הכול.

<אורלי לוי אבקסיס (ישראל ביתנו):>
לשכת רואי חשבון אומרת שזה בעצם חל על הכול.

<היו"ר משה גפני:>
הבנתי. אמיר, תשובה.

<אמיר לוי:>
אתם בסעיף האחרון תגיעו ל-500 שקלים מענק משיכה בגיל 18.

<שגית אפיק:>
כבר הקראנו את זה. זה בעמוד 5 למעלה.

<אורלי לוי אבקסיס (ישראל ביתנו):>
זה עדיין פחות מהמס שייקחו להם.

<אמיר לוי:>
אנחנו גם נותנים וגם לוקחים?

<אורלי לוי אבקסיס (ישראל ביתנו):>
כן.

<אמיר לוי:>
לא.

<אורלי לוי אבקסיס (ישראל ביתנו):>
כמו  שאתם נותנים הטבות מס לרופאים ואז ממסים אותן בחזרה.

<אמיר לוי:>
היושב ראש, לבקשתך ולבקשת הוועדה, במקום פטור ממס, כי אנחנו לא חושבים שנכון   לפרוץ את משטר המס בישראל שהוא יחסית טוב ולתת כל מיני פטורים, לדרישה שלך שהייתה חדה ובהירה הסכמנו להוסיף שני מענקים, בגיל 18 – 500 שקלים, ובגיל 21 – אלף שקלים. אלה מענקים משמעותיים שהם שווי ערך פחות או יותר.

<אורלי לוי אבקסיס (ישראל ביתנו):>
נראה לי שלשכת רואי חשבון אמרו נתון שהם לא ידעו על כך או שלא רצו שנדע על כך ולכן הם עצבנים ורוצים לפוצץ. תענו על השאלות. אומרת לך כאן לשכת רואי חשבון – שאני מאמינה שהם מבינים קצת במיסים – ומדוע לא? הרי נקודות הזיכוי חלות על הכול ולמה לא יחולו על החיסכון של הילד?

<אמיר לוי:>
כשהיושב ראש ייתן לי לענות, אני אענה.

<אורלי לוי אבקסיס (ישראל ביתנו):>
אני חושבת שהוא היה רוצה לשמוע את התשובה.

אני רוצה לדעת אם נכון הדבר או לא נכון הדבר. יש כאן שיח מומחים שאנחנו עושים תוך כדי תנועה. זה שיח שכנראה לא אתה ולא אני מומחים בו אבל רשות המסים מול לשכת רואי חשבון יכולים לדבר בשפה זהה. באה לשכת רואי חשבון ואומרת נקודות הזיכוי חלות על הכול וגם על רווחי ההון. אני שואלת מדוע אנחנו גוזלים את נקודות הזיכוי מהילדים? לפי לשכת רואי חשבון, נקודות הזיכוי חלות על הכול. אומר לך עכשיו  משרד האוצר שהם לא רוצים לתת את מה שהם חייבים על פי חוק. זה מה שנאמר לנו. הם לוקחים את זה מהדלת האחורית. אני רוצה כאן הבהרה מקצועית האם נכונה הטענה של לשכת רואי חשבון, כן או לא, ובהתאם לזה נקבע מה אנחנו רוצים  לעשות. האם נקודות זיכוי חלות על הכול? גם על רווחי הון וגם על פירותי? זאת שאלה טכנית, כן או לא?

<משה אשר:>
ברשותכם, אני אסביר.  במועד שהוא ימשוך את הכספים, כמובן שבגין הרווחים האלה הוא צריך לשלם מס על הרווחים בגובה של 25 אחוזים. כנגד זה מגיע לו, באותה שנה שהוא מושך, את ה-2 ורבע נקודות זיכוי שזה מספיק כסף  ככל הנראה, יותר מאשר המס שהצטבר על הדבר הזה.

<קריאה:>
בהיותו בן 18?  מה מזכה בנקודות?

<משה אשר:>
לא. ברגע שהוא מושך את זה. לפי המודל הזה הוא ימשוך את הכסף בגיל 18 עד 20.

<קריאה:>
18 עד 21, שתיים וחצי נקודות זיכוי?

<משה אשר:>
לשנה. שתיים ורבע נקודות זיכוי מגיעות לו. אבל מה, מכיוון שאגף התקציבים לא לקח את זה בחשבון והוא חשב שזה לא יהיה, מן הסתם יכול להיות שעכשיו הוא ייקח את האלף שקלים שהוא התכוון לכסות את המס. כי אם אין מס, הוא ייקח את האלף שקלים האלה.

<אורלי לוי אבקסיס (ישראל ביתנו):>
אני רוצה לדעת מה ההפסד, 500 שקלים או נקודות הזיכוי?

<משה אשר:>
נקודות הזיכוי שוות יותר.

<אורלי לוי אבקסיס (ישראל ביתנו):>
אז אנחנו רוצים את נקודות הזיכוי. 

<אמיר לוי:>
אבל את לא תחסכי מס.

<משה אשר:>
אבל יותר מהמס שהוא צריך לשלם לא יהיה. 

<אורלי לוי אבקסיס (ישראל ביתנו):>
איך הם לא חשבו על זה?

<משה אשר:>
נקודות בכל מקרה יש לו.

<ג'ק בלנגה:>
לשכת יועצי המס מאשרת את מה שאמרה לשכת רואה החשבון אבל לכו על מהלך אחר. תעשו אלף שקלים או נקודות זיכוי, הגבוה לטובת הילד.

<אורלי לוי אבקסיס (ישראל ביתנו):>
מצוין. 

<היו"ר משה גפני:>
אני קיימתי דיונים ארוכים עם משרד האוצר. משרד האוצר לא הסכים לתת איזושהי הטבה לגבי הנושא של הריבית על הכסף הזה. הוא אמר שאלה רווחי הון ואין על זה פטור ממס.  ניהלנו אתם דיונים. הגענו להסכמה. על כל פנים, אני הגעתי אתם להסכמה שישפו את דמי הניהול, שעל זה לא היה מדובר, שלא תהיינה הגבלות אלא מי שמוציא את זה בגיל 18, יקבל תוספת של 500 שקלים, שזה לא יכסה את המס על הריבית אבל זה ייתן הטבה, ואם הוא משאיר את זה עד גיל 21 – הוא יקבל אלף שקלים. לזה הגעתי. אני לא יכול להצביע נגד הסיכום אליו הגעתי. אי אפשר לפתח את זה יותר והדיון הזה צריך להיות מוכרע בהצבעה.

<קריאה:>
אלף השקלים צמודים?

<שגית אפיק:>
כן.

<אורלי לוי אבקסיס (ישראל ביתנו):>
אדוני היושב ראש, הם אומרים שבכל מקרה זה קיים. הם גוזרים על הדרך זכות לנקודות זיכוי.

<היו"ר משה גפני:>
הבנתי. העניין נגמר. 

<אורלי לוי אבקסיס (ישראל ביתנו):>
אני מגישה את זה כהסתייגות. 

<היו"ר משה גפני:>
בסדר.

<באסל גטאס (הרשימה המשותפת):>
אדוני היושב ראש, יש לי שאלה עקרונית אחת. למה בחוק כזה צריך לגעת בכלל בעניין המיסוי?

<אמיר לוי:>
אורלי, אי אפשר גם וגם.

<באסל גטאס (הרשימה המשותפת):>
יש מערכת חוקים ומה שחל על הילד, חל.

<אמיר לוי:>
לא נוגעים. הוא לא מאבד. הוא לא מאבד את הזכויות שלו.

<היו"ר משה גפני:>
הלאה. אני לא מסכים. מה שנתתי לכם, זה היה יוצא מן הכלל כי אנחנו בהצבעות ולא בדיונים. אורלי, תדברי אתם בחוץ. הם לא משתתפים יותר בדיון הזה. הלאה.

<מיקי רוזנטל (המחנה הציוני):>
עד עכשיו הם אמרו דברי טעם.

<היו"ר משה גפני:>
בסדר, דברי טעם אבל עכשיו אנחנו בהצבעות ולא בדברי טעם.

<באסל גטאס (הרשימה המשותפת):>
מתי נצביע?

<היו"ר משה גפני:>
כבר. היא מסיימת להקריא.

<קריאה:>
אולי נפצל את החוק עד שנבין אותו?

<שגית אפיק:>
משיכת  סכום החיסכון הצבור בשל מצב רפואי.  היה כאן איזשהו מנגנון שהיה נראה לוועדה מעט מסורבל.

<היו"ר משה גפני:>
אני מבקש לא להפריע. גינדי, אם אתם מפריעים, אני מוציא אתכם. עכשיו רק הצבעות. גם אם תשמעו דברים חסרי טעם, תהיו בשקט. תתגברו על היצר שלכם.

<שגית אפיק:>
הוועדה ביקשה שאפשר יהיה למשוך את החיסכון הצבור בשל מצב רפואי בבירוקרטיה יותר פשוטה מכפי שהיה בנוסח  הכחול. התווסף המצב של לקות נפשית לצורך המשיכה ובמקום הקמת ועדה, תראו בעמוד 5 למטה, קבענו שרופא מוסמך כמשמעותו בסעיף 208(ב) אישר את המשיכה בשל מצב רפואי.

אם נמשך סכום החיסכון הצבור לפי הוראות סעיף זה – שזה אומר שזה יקרה לפני גיל 18 – אנחנו ביקשנו שהמוסד יעביר לסכום החיסכון הצבור הכולל סכום נוסף של 500 שקלים חדשים. כיוון שזה לפני גיל 18, זה לא יהיה כל אלף השקלים אלא רק 500 שקלים חדשים בשל משיכה רפואית.

זה בסדר?

<אמיר לוי:>
לא סוכם, אבל זה מקובל. מקובל. הסעיף מקובל.

<היו"ר משה גפני:>
אמיר, אתה לא מרגיש טוב או מה?

<רחל עזריה (כולנו):>
הוא מתרכך.

<שגית אפיק:>
להסביר את זה שוב?

<אורלי לוי אבקסיס (ישראל ביתנו):>
כן.

<שגית אפיק:>
משיכה לפני גיל 18 בשל מצב רפואי שרופא מוסמך אישר שיש צורך בכסף - - -

<מיקי רוזנטל (המחנה הציוני):>
רופא מומחה.

<שגית אפיק:>
נכון. זה יהיה רופא מומחה. יתאפשר למשוך לפני גיל 18. כדי שאותו ילד שנאלץ למשוך לפני גיל 18 לא יצא נפסד לחלוטין, ביקשנו להוסיף לו סכום של 500 שקלים חדשים בעת המשיכה למרות שזה לפני גיל 18.

תקנות. "שר האוצר, באישור ועדת הכספים של הכנסת, יקבע הוראות בעניינים אלה". הנושא של הקמתו ואופן הפעלתו של המנגנון,  הקראנו קודם לכן.  אני מבינה, אסי, שיש לכם נוסח אחר לעניין המכרז.

<אסי מסינג:>
כן.

<שגית אפיק:>
תקריאו.

<אסי מסינג:>
על בחירת הגוף שינהל את סכום החיסכון - - -

<היו"ר משה גפני:>
רגע. אני לא יודע מה אתם הולכים לעשות עכשיו אבל תקריא ברור כדי שלא תצא תחת ידינו תקלה.

<אסי מסינג:>
"על בחירת הגוף שינהל את סכום החיסכון הצבור יחולו הוראות חוק חובת המכרזים והתקנות שהותקנו לפיו".

<היו"ר משה גפני:>
וזה יהיה באישור ועדת הכספים.

<אסי מסינג:>
לא. יש תקנות קיימות. 

<היו"ר משה גפני:>
אם תחליטו לעשות לפי זה, אתם תביאו את זה לכאן.

<אסי מסינג:>
יש תקנות לבחירה.

<היו"ר משה גפני:>
תקשיב. נכון שאני לא מבין בכלכלה בכלל. נכון שלא למדתי ליבה. לפי מה שאתה קורא עכשיו, המשמעות של זה היא שאתם תוכלו לתת פטור מחובת מכרז.

<אסי מסינג:>
לפי תקנות חובת המכרזים. ככל שיש עילה לפטור.

<היו"ר משה גפני:>
אני מבקש שזה יהיה באישור ועדת הכספים.

<אסי מסינג:>
אבל פטורים  ספציפיים לא עוברים לאישור ועדת הכספים.

<היו"ר משה גפני:>
אז אתם תעשו פטור ממכרז ואנחנו לא נדע על זה ולא נדע למי נתתם את זה?

<אסי מסינג:>
בשביל זה קודם כל יש הוראות איך לנהל את הכספים ולקבוע תנאים.

<מיקי רוזנטל (המחנה הציוני):>
אבל  אני נתתי לכם הצעה אחרת.  אני אמרתי לכם שיהיה הליך מכרזי ואם תרצו פטור ממכרז, תבואו לקבל אישור של ועדת הכספים.

<אסי מסינג:>
אבל הפטור ממכרז מתבצע.

<מיקי רוזנטל (המחנה הציוני):>
אבל זה לא מכרז רגיל. זה המכרז אולי הכי גדול בתולדות המדינה.

<אסי מסינג:>
לא. ממש לא.

<מיקי רוזנטל (המחנה הציוני):>
למה לא? יש שם המון כסף כל שנה.

<אסי מסינג:>
ממש לא הכי גדול.

<מיקי רוזנטל (המחנה הציוני):>
אני מציע שמהסכום הזה כל ילד יתרום שקל אחד לכי"ל כי עכשיו הם מסכנים.

<איתן ברושי (המחנה הציוני):>
כמה עובדים צריך להוסיף לאוצר כדי לנהל את הדבר הזה?

<רחל עזריה (כולנו):>
מאיפה הבאת את זה? מה עם ערבה מיינס?

<אמיר לוי:>
כל הקצבאות משולמות על ידי ביטוח לאומי.

<איתן ברושי (המחנה הציוני):>
הוא יהיה הגוף המפקח?

<אמיר לוי:>
הגוף המבצע.

<היו"ר משה גפני:>
מה יהיה באישור ועדת הכספים?  יש לכם פתרון מה יקרה אם יהיה פטור ממכרז? מבחינתנו. אתם תבואו להודיע את זה לוועדת הכספים?

<אסי מסינג:>
כמו כל פטור ממכרז. יש תהליך.

<היו"ר משה גפני:>
לא כל פטור ממכרז. אנחנו מדברים על קצבאות  הילדים האלה.

<רחל עזריה (כולנו):>
זה יקר לליבנו.

<מיקי רוזנטל (המחנה הציוני):>
מה אכפת לך? אם תרצה לפטור את זה ממכרז, תבוא לקבל אישור ועדת הכספים באופן חריג. הליך חריג.

<אסי מסינג:>
אבל זה הליך לא מקובל. אפשר ליידע. אפשר לשלוח הודעה בדבר הפטור.

<מיקי רוזנטל (המחנה הציוני):>
אסי, בעיני אתם סתם מתעקשים .

<מכלוף מיקי זוהר (הליכוד):>
התייעצות סיעתית בבקשה.

<שגית אפיק:>
אסי, ואם נאמר שזה יהיה בהליך תחרותי בהתאם לחוק חובת מכרזים ותקנות? אבל אם הוחלט על פטור ממכרז, תובא הודעה על כך לוועדת הכספים. זה מספיק טוב?

<מיקי רוזנטל (המחנה הציוני):>
הודעה והנמקה.

<אסי מסינג:>
אפשר להשאיר את זה כמו שהוא וככל שייקבע פטור, תינתן על כך הודעה.

<שגית אפיק:>
זה מספיק טוב?

<מיקי רוזנטל (המחנה הציוני):>
יכתבו ויגידו שכאבה לו הרגל. צריכה לפחות להיות הנמקה. יכול להיות שיש נימוק טוב ואנחנו נשתכנע. 

<אמיר לוי:>
הודעה לוועדה, זה בסדר?

<היו"ר משה גפני:>
הודעה עם נימוקים מדויקים על העניין הזה.

<מיקי רוזנטל (המחנה הציוני):>
כן. הודעה והנמקה.

<אמיר לוי:>
בסדר.

<אורלי לוי אבקסיס (ישראל ביתנו):>
גפני, לגבי ההסתייגות.

<היו"ר משה גפני:>
תכף נצביע.

<אורלי לוי אבקסיס (ישראל ביתנו):>
תסתכל אם יש בה הגיון.

<היו"ר משה גפני:>
אני לא יכול. אני סיכמתי אתם. אני אפתח עכשיו את הסיכום?

<אורלי לוי אבקסיס (ישראל ביתנו):>
אבל שלפחות יגיבו לגבי נקודות הזיכוי.

<היו"ר משה גפני:>
גם אם את צודקת, אני לא יכול. בסדר, אני אשאל אותם לפני שנצביע. בסדר.

<שגית אפיק:>
"שר האוצר, באישור ועדת הכספים של הכנסת, יקבע הוראות בעניינים אלה:

התנאים והדרכים להעברת סכום החיסכון הצבור לילד זכאי שהגיע לגיל הפדיון".

דיווח לכנסת, עמוד 7.

<אורלי לוי אבקסיס (ישראל ביתנו):>
נקודות הזיכוי קיימות לילד. אתה לא יכול לגרוע ממנו את נקודות הזיכוי שלו. 

<היו"ר משה גפני:>
בסדר. הבנתי. לא צריך לחזור על זה מיליון פעמים. 

<שגית אפיק:>
דיווח לכנסת. עמוד 7. 

<היו"ר משה גפני:>
אני מבקש שמי שלא נוגע לחוק הזה, יצא החוצה.

<שגית אפיק:>
דיווח לכנסת. 

"לא יאוחר מתום החודשים אפריל, אוגוסט ודצמבר של שנת 2016, ידווחו שר האוצר והמוסד לביטוח לאומי לוועדת הכספים של הכנסת על יישומו של סעיף 74ב(ג), ובכלל זה על פרסום המכרז לבחירת הגוף  שינהל את סכום החיסכון הצבור, התקדמות המכרז, על אופן ניהול והחזקת כספי הפיקדון בידי הגוף,  ניהול המעקב והפיקוח על הסכומים שנצברו, אופן הבטחת הפיקדון והשקעתו בידי הגוף".

הם ביקשו שלא יהיה בנק אלא יהיה גוף.

<אמיר לוי:>
צריך להתאים את זה לתיקון שאסי הקריא קודם.

<אסי מסינג:>
אם יהיה פטור. יש כאן פרסום הליך המכרז, אז צריך להיות לגבי הפטור.

<אמיר לוי:>
כאן כתוב פרסום המכרז.

<שגית אפיק:>
פרסום המכרז או מתן פטור.

<אמיר לוי:>
בסדר.

<אסי מסינג:>
פרסום ההליכים לפי חוק חובת המכרזים.

<היו"ר משה גפני:>
או מתן פטור שתבואו לדווח עליו עם נימוקים.

<אמיר לוי:>
הכי נוח יהיה פרסום ההליכים לפי חוק חובת מכרזים כאמור בסעיף.

<שגית אפיק:>
רצו כאן הודעה על הפטור.

<אמיר לוי:>
בכל מקרה הסכמנו סעיף הקודם.

<שגית אפיק:>
מה אכפת לכם שזה ייכנס לכאן.

<אמיר לוי:>
בסדר, רק שיתאים לסעיף הקודם בנוסח.

<אסי מסינג:>
אנחנו נתאים את הנוסח.

<שגית אפיק:>
סעיף תחילה. אנחנו עוברים לעמוד הבא, עמוד 8. אני מקריאה את פסקה (1). למעשה פסקה (1) לא שונה ממה שהיה אלא היא מנוסחת בצורה שונה כיוון שהערתם לנו שהנושא הרטרואקטיבי  לא מספיק ברור.

(1) המוסד יעביר לחיסכון ארוך טווח את סכום החיסכון הבסיסי כהגדרתו בסעיף 74ב לחוק הביטוח הלאומי כנוסחו בסעיף 26(6) לחוק זה מיום ג' בטבת התשע"ז (1 בינואר 2017). סכום החיסכון הבסיסי בשיעור של אלף שקלים חדשים, בעד התקופה שמהיום הקובע עד יום ב' בטבת התשע"ז (31 בדצמבר 2016), יועבר לחיסכון ארוך טווח, בתשלומים חודשיים שווים, מיום ג' בטבת התשע"ז (1 בינואר 2017), עד יום ג' בטבת התש"פ (31 בדצמבר 2019).

<מיקי רוזנטל (המחנה הציוני):>
עוד מעט יביאו גם את השרים להצביע כאן.

<שגית אפיק:>
אני אסביר. יש סכום רטרואקטיבי שסוכם ממאי 2015 עד סוף שנת 2016. זה סכום רטרואקטיבי של אותם חמישים שקלים שצריך גם כן להשיב לקצבת הילדים. אנחנו הכפלנו את התקופה בחמישים שקלים וזה יוצא אלף שקלים חדשים.  אלף השקלים החדשים האלה, הם בעצם יועברו לחיסכון בתשלומים חודשיים שווים החל ביום 1 בינואר 2017  במשך שנתיים. זאת אומרת, במשך 24 חודשים.

<אמיר לוי:>
שלוש שנים.

<שגית אפיק:>
שלוש שנים.

<אורלי לוי אבקסיס (ישראל ביתנו):>
רגע. אני לא מבינה. בעצם הכסף לילדים הוא הלוואה למשרד האוצר? הלוואה ל-36 חודשים? הילדים מלווים לאוצר כסף.

<היו"ר משה גפני:>
לא. הריבית היא לילדים. 

<אורלי לוי אבקסיס (ישראל ביתנו):>
שגית, זה נכון?

<שגית אפיק:>
זה הסיכום. זה ההסכם. זה גם מה שהיה בכחול. 

<אורלי לוי אבקסיס (ישראל ביתנו):>
הילדים במדינת ישראל מלווים את הכסף לאוצר. מעניין. בסוף גם משיתים עליהם מס.

<היו"ר משה גפני:>
כן. את צודקת. 

<אורלי לוי אבקסיס (ישראל ביתנו):>
ומהצד השני הפנסיונרים משלמים את ההוצאות. 

<היו"ר משה גפני:>
את צודקת.

<אורלי לוי אבקסיס (ישראל ביתנו):>
מה קורה עם החצי שנה שקדמה? 

<היו"ר משה גפני:>
את צודקת. אני לא מתווכח על זה אבל זה הסיכום. מה לעשות?

<אורלי לוי אבקסיס (ישראל ביתנו):>
וזה עדיין מאמצע 2015. מה קורה אחורנית?

<שגית אפיק:>
הסיכום הוא שהרטרו הוא ממאי 2015 ולא קודם לכן.

<אורלי לוי אבקסיס (ישראל ביתנו):>
זאת אומרת שאנחנו חמישה חודשים גורעים מהילדים את זה?

<היו"ר משה גפני:>
לא. אנחנו מוסיפים.

<אורלי לוי אבקסיס (ישראל ביתנו):>
לא, אנחנו לא מוסיפים.

<אמיר לוי:>
זה לא היה.

<אורלי לוי אבקסיס (ישראל ביתנו):>
זה תקציב 2015 ו-2016.

<היו"ר משה גפני:>
צודקת. היום בסעיף הזה, כל מה שהיא אומרת – אמת. אני מודה שאנחנו סיכמנו דברים פחות טובים. מה לעשות? לא נורא. 

<אמיר לוי:>
אני לא מבין את ההערה.

<אורלי לוי אבקסיס (ישראל ביתנו):>
לפחות תנו את נקודות הזיכוי.

<היו"ר משה גפני:>
תכף נשאל לגבי נקודות הזיכוי.

<אורלי לוי אבקסיס (ישראל ביתנו):>
תפצו אותם על זה.

<שגית אפיק:>
היא בעצם אומרת שיש כאן הלוואה של הילדים למדינה ובסוף הילדים ישלמו מס על הריבית.

<אמיר לוי:>
קודם כל, אין כאן הלוואה. 

<אורלי לוי אבקסיס (ישראל ביתנו):>
חמישה חודשים הילדים נגזלים כי שנת התקציב היא מה-1 בינואר עד 31 בדצמבר. כאן אנחנו מתחילים את שנת התקציב - - -

<מיקי לוי (יש עתיד):>
השנה דיברנו על חמישה חודשים.

<שגית אפיק:>
מאי עד ינואר. יש כאן חמישה חודשים.

<אורלי לוי אבקסיס (ישראל ביתנו):>
מה שמצחיק הוא שהילדים מלווים למדינה את הכסף והילדים משלמים את המס על הריביות.

<מיקי לוי (יש עתיד):>
לכאורה חמישה חודשים הריבית הולכת.

<אורלי לוי אבקסיס (ישראל ביתנו):>
יש מס על הריביות. עכשיו דיברנו על המס על הריביות.

<באסל גטאס (הרשימה המשותפת):>
יש מס, יש חוקי מס, יש נקודות זיכוי ולא ישלמו מס. אף אחד לא עושה לך טובה.

<איתן ברושי (המחנה הציוני):>
מיקי, הם הרי מחזירים את מה שאתם הורדתם. תגיד מאיפה זה מתחיל. אתם כל הזמן ממציאים את המנוע. האוצר רצה להקטין את הנזק של תיקון של מה שיאיר לפיד גרם לחרדים.

<רחל עזריה (כולנו):>
אלה קצבאות הילדים.

<מיקי לוי (יש עתיד):>
תחרבש בלי להגיד כלום.

<איתן ברושי (המחנה הציוני):>
אל תבנה אידיאולוגיה מהסכם קואליציוני. זה הסכם קואליציוני שפרסו אותו. כל פעם ממציאים כאן את המנוע. קצת הגיון.

<מיקי לוי (יש עתיד):>
גפני, יש לי פתרון לחמשת החודשים.

<איתן ברושי (המחנה הציוני):>
לקחו כאן הסכם קואליציוני שפרסו אותו. הרי כל הדבר הזה הוא אילוץ.

<מיקי לוי (יש עתיד):>
צעקת, לא אמרת כלום. יש לי פתרון לדבר הזה. חמישה חודשים שלא מפקידים אותם מכיוון שעדיין צריך מכרז, בסופו של דבר  - - -

<אמיר לוי:>
ההסכם הקואליציוני לקח קצבאות - - -

<היו"ר משה גפני:>
אני לא רוצה לשמוע יותר. מספיק. תמשיכי הלאה. זה דיון עקר.

<איתן ברושי (המחנה הציוני):>
תצביעו וזהו. בוא נצביע.

<היו"ר משה גפני:>
נכריע בהצבעה.

<איתן ברושי (המחנה הציוני):>
תפילו את זה וזהו.

<שגית אפיק:>
לגבי ילד בן 15. במקור הוועדה ביקשה שלא  תיפתח לגביו תכנית חיסכון.  לפניכם יש שתי אופציות.  אני בעמוד 8, פסקה (2). במקור, בדיוני הוועדה, הוועדה ביקשה שלא תיפתח לגביו תכנית חיסכון כיוון שממילא הסכומים מתחילים להיחסך רק מ-1 בינואר 2017 ולכאורה מדובר בתקופה קצרה למדי. מצד שני, אתם יכולים לחזור בכם מההחלטה  הזאת כיוון שכרגע יש מענק משיכה למשיכה בגיל 18 ובגיל 21 ויתכן שזה יהיה משתלם לאותו ילד בן 15. זה מונח לפתחכם.

<היו"ר משה גפני:>
אמיר, מה עמדתכם?

<אמיר לוי:>
אנחנו לא יכולים.  העלות של הסעיף הזה היא חצי מיליארד שקלים. זה לא מתוקצב ולכן אנחנו מבקשים להישאר בסיכום שאומר שלכולם נפתחת תכנית חיסכון, כל ילדי ישראל, לא משנה באיזה גיל הם, והמחויבות כלפיהם בגיל 18 נשמרת.

<היו"ר משה גפני:>
הוא יקבל 500 שקלים.

<אמיר לוי:>
מה שסיכמנו על ה-500 שקלים, נשמר.

<מיקי לוי (יש עתיד):>
אם אני בגיל 17 וחצי ועכשיו חוסך שישה חודשים, אני אקבל 500 שקלים?

<קריאה:>
כן. תקבל. 

<אמיר לוי:>
כן.

<מיקי לוי (יש עתיד):>
מקובל.

<שגית אפיק:>
אם כן, פסקה (2) יורדת.

<אמיר לוי:>
כן.

רק רגע, אני רוצה להבין את המשמעות התקציבית. ברשותך, עוד דקה.

<קריאה:>
אמרת. אל תחזור בך.

<אורלי לוי אבקסיס (ישראל ביתנו):>
זה לא משנה. בכל מקרה אתם נותנים לו חמישים שקלים אבל השאלה היא אם אתם חוסכים לו אותם או לא.

<היו"ר משה גפני:>
משה, אני רוצה לדעת לגבי השאלה שנשאלה קודם. יש נקודות זיכוי.

<משה אשר:>
שווי נקודות הזיכוי הוא בערך 6,000 שקלים  לשנה. המס כאן הוא הרבה יותר נמוך על החמישים שקלים לחודש. הוא הרבה יותר נמוך. לכן הפיצוי שנתן לכם אגף התקציבים הוא כאילו מיותר כי ממילא סף המס של אותם אנשים הוא הרבה יותר גבוה. נכון שזה כרוך בהגשת דוח להחזר מס שהוא דוח פשוט.

<אורלי לוי אבקסיס (ישראל ביתנו):>
אבל אנחנו רוצים לחסוך מהילדים להגיש את הדוח.

<אמיר לוי:>
התשובה היא שאנחנו נשארים בסיכום המקורי.

<שגית אפיק:>
כלומר, תיפתח תכנית חיסכון לגיל 15 והוא יוכל לקבל מענק משיכה מלא בגיל 18 ובגיל 21.

<אמיר לוי:>
כן.

<מיקי לוי (יש עתיד):>
יותר חמור, מגיל 17 והוא יוכל בגיל 18 לקבל 500 שקלים ובגיל 21 לקבל  עוד 500 שקלים. 

<אמיר לוי:>
אפשר גם לעשות תיאום מס ולא להגיש דוח.

<היו"ר משה גפני:>
הסעיף האחרון.

<אמיר לוי:>
יש לאסי חידוד.

<אסי מסינג:>
הסעיף הקודם שדיברנו עליו מדבר על כך שהתשלומים יהיו מ-2017 עד סוף 2019 ולכן מי שנמצא כרגע בגילאים מעל 15, המשיכה שלו תתבצע לא בגיל 18 אלא במועד שבו הוא יגיע ב-2020. לכן המשיכה למעשה צריכה להיות בתום הפריסה כהוראת מעבר. 

<שגית אפיק:>
רק לגבי מי שהוא מעל גיל 15. אבל אז בתום הפריסה הוא יהיה זכאי עדיין למענק משיכה.

<אסי מסינג:>
כן, למענק, אבל זה יהיה ב - - -

<שגית אפיק:>
אני רק לא מבינה למה בעיניכם זאת עלות כלכלית גבוהה יותר לתת את חמישים השקלים האלה באותה דרך.

<היו"ר משה גפני:>
הלאה. משה, אני מבקש לא לענות. נגמר העניין הזה.

<אמיר לוי:>
שגית, סעיף (2) ירד, נכון?

<שגית אפיק:>
כן. הסעיף ירד ותיכנס הוראת מעבר לגבי ילדים שהם מעל גיל 15.

הוועדה ביקשה שאנחנו ניתן התייחסות למצב שבו לא יצא מכרז או לא הוקמה תכנית חיסכון או לא הועבר הכסף למרות מה שכתוב בחוק. אנחנו קבענו את הדבר הפשוט ביותר בעיני. ככל שלא הועבר סכום החיסכון הבסיסי – כלומר, אותם חמישים שקלים – ב-1 בינואר 2017, אותם חמישים שקלים יועברו לקצבת הילדים כפי שהיה צריך להיות אלמלא הוסכם על תכנית חיסכון. כנ"ל לגבי אותו סכום רטרואקטיבי ממאי ועד ינואר של חמישים שקלים נצברים. גם אותם יצטרכו להעביר לקצבת הילדים להורים.

אני אקריא את הסעיף.

(ג1)
לא העביר המוסד לביטוח לאומי את סכום החיסכון הבסיסי,  כהגדרתו בסעיף 74ב לחוק הביטוח הלאומי כנוסחו בסעיף 26(6) לחוק זה, לחיסכון ארוך הטווח, ביום ג' בטבת התשע"ז (1 בינואר 2017), יתווסף הסכום הנקוב בסעיף קטן (ג)(1) ובנוסף יתווסף סכום החיסכון לסכום הבסיסי מדי חודש, מאותו מועד ועד שיועבר סכום החיסכון הבסיסי לחיסכון ארוך הטווח. לעניין זה, "הסכום הבסיסי" – כהגדרתו בחוק הביטוח הלאומי.

<היו"ר משה גפני:>
הסתייגויות. 

<אורלי לוי אבקסיס (ישראל ביתנו):>
אני מבינה שהם רוצים לקבל את ההסתייגות. האוצר מוכן לקבל את ההסתייגות.

<אמיר לוי:>
רגע, לגבי הסעיף הזה.

<היו"ר משה גפני:>
תעשה לי טובה, אמיר. הורדנו את הסעיף הקודם. תפסיקו.  בסדר, תעשו מה שאתם רוצים. 

<אמיר לוי:>
אפשר להסביר?

<היו"ר משה גפני:>
לא.

<אמיר לוי:>
אבל זה סעיף חדש שנכנס.

<היו"ר משה גפני:>
בסדר. מדובר על דבר פשוט.

<אמיר לוי:>
אני מבין אבל בכל זאת אני מבקש להתייחס.

<היו"ר משה גפני:>
אתה רוצה להתווכח עכשיו? תתחיל להתווכח. אתה ביקשת להוריד את הסעיף הקודם, הורדתי אותו. אמרת חצי מיליארד שקלים, הורדתי אותו. בסדר. אבל אם לא יעבירו, זה הסכם קואליציוני עם יהדות התורה.

<אמיר לוי:>
אני לא נגד העיקרון. בבקשה, אני מוצא פתרון. אני רוצה להסביר מה כתוב כאן. 

<היו"ר משה גפני:>
בסדר.

<אמיר לוי:>
אם הביטוח הלאומי לא השלים את המנגנון, בעצם ברגע אחד - - -

<היו"ר משה גפני:>
לא ברגע אחד.

<אמיר לוי:>
אני רוצה להציע  משהו. זה מה שכתוב.  צריך להיות שוט.

<היו"ר משה גפני:>
לא שוט.

<אמיר לוי:>
לא, זה שוט. זה בסדר שיהיה עלינו כממשלה כי אנחנו לקחנו על עצמנו התחייבות משמעותית. הבעיה ש-2.7 מיליארד שקלים ברגע אחד, זה שוט שהוא נוקשה מדי. לכן אני רוצה להציע את הדבר הבא. קודם כל, שתהיה תקופת גרייס מסוימת של כמה חודשים אם הביטוח הלאומי לא עמד בהקמת המנגנון, ושנית, שהשוט הזה יתפרס על פני כרגע אותן שלוש שנים שהחיסכון אמור ללכת. אנחנו לא נגד זה. אני מבין מה אתם אומרים.

<היו"ר משה גפני:>
אני רוצה להגיד לך משהו.  יהדות התורה חתמה הסכם קואליציוני עם ראש הממשלה, עם הליכוד, כולם היו שותפים לעניין הזה. בהסכם הקואליציוני כתוב שחוזרים לקצבאות הילדים כפי שהיה ב-2012. נקודה. הייתם צריכים להעביר, אתם, משרד האוצר, אגף התקציבים,  כל חודש הגדלה של קצבת הילדים. נקודה. עשיתם הסכם וההסכם אומר שאין כסף עכשיו, ואגב, התברר כלא נכון אבל זה לא רלוונטי. זה בסדר, זה ויכוח שתמיד אתם תהיו בו צודקים. הסכמנו אנחנו ביהדות התורה. אני מתנצל בפני אזרחי מדינת ישראל שיש להם ילדים והם יולדים ילדים על שהסכמנו לזה אבל הסכמנו. אמרנו שתהיה תכנית חיסכון. חמישים שקלים יועברו ב-1 בינואר 2017 רטרואקטיבית וזה יתפרס על פני שנתיים. הסכמנו. עשינו לכם – זה לא יפה מה שאני אומר  אבל כך זה יוצא בסוף – טובה, לאגף התקציבים. עשינו לכם טובה ואתם לא מוציאים עכשיו סכום כסף גדול בעניין הזה. המיליארדים עליהם אתם כל הזמן זורקים – ויתרנו. אנחנו הולכים ל-2017, נותנים את זה רטרואקטיבית במשך שנתיים.

<אמיר לוי:>
שלוש שנים. 

<היו"ר משה גפני:>
שלוש. עוד פחות. מה שאני מבקש זה דבר אחד: תעמדו בהסכם. הכסף הזה צריך להיות על פי ההסכם בקצבאות הילדים, להגדיל אותן. זה ממש רצחת וגם ירשת. אתם לא מעבירים את הכסף לתכנית החיסכון, תחזירו אותו לקצבת הילדים. זה לא עונש ולא שוט, ואם אתם לא רוצים – קחו את החוק בחזרה.

אני מבקש להצביע. הסתייגויות.  נכון שאנחנו חרדים, אבל לא מטומטמים.

<אורלי לוי אבקסיס (ישראל ביתנו):>
אני הגשתי הסתייגות לסעיף 74 סעיף קטן (ג) ולהוסיף את סעיף קטן (ג)(1), על אף האמור בסעיף (ג),  אם סך כל נקודות הזיכוי העומדים לילד בגין סך כל הרווחים העולים על הסכומים בהתאמה, יינתנו לטובת הזכות לחישוב המס בעת המשיכה.

<היו"ר משה גפני:>
אתם בעד ההסתייגות?

<אמיר לוי:>
לא. היא חוסכת לנו כסף אבל סיכמנו אתך שלא פוגעים בנקודות זיכוי ועל זה מוסיפים.

<היו"ר משה גפני:>
כל הכבוד. תמיד אמרתי שאתם אנשים טובים. 

<אמיר לוי:>
זה לא קשור.

<רחל עזריה (כולנו):>
זה לא יאומן. האופוזיציה מנסה לפגוע ילדים? אני לא מבינה את זה.

<היו"ר משה גפני:>
מי בעד ההסתייגות? 

<רחל עזריה (כולנו):>
אנחנו רוצים התייעצות סיעתית.

<היו"ר משה גפני:>
לא. 

<רחל עזריה (כולנו):>
כן. התייעצות. אתם נורא מסבכים אותנו. האופוזיציה בעד האוצר ונגד הילדים. אני לא יודעת מה לעשות ואני מבקשת התייעצות סיעתית. אתם מכניסים אותנו לעניינים. אני לא מבינה. אני מבקשת התייעצות סיעתית שלוש דקות.

<היו"ר משה גפני:>
מי בעד ההסתייגות?

<רחל עזריה (כולנו):>
לא. אני מבקשת התייעצות סיעתית.

<היו"ר משה גפני:>
לא.

<רחל עזריה (כולנו):>
כן. אתה לא מאפשר לנו. זה נראה לכם הגיוני מה שקורה כאן?

<היו"ר משה גפני:>
מי בעד ההסתייגות?

<רחל עזריה (כולנו):>
לא. אני מבקשת התייעצות סיעתית.

<היו"ר משה גפני:>
בסדר. אני לא נותן.

<רחל עזריה (כולנו):>
למה לא.

<היו"ר משה גפני:>
אני לא נותן. מי בעד ההסתייגות? מי נגד?

הצבעה

בעד –  מיעוט

נגד –  רוב

ההסתייגות לא נתקבלה.

<היו"ר משה גפני:>
ההסתייגות לא התקבלה.

<רחל עזריה (כולנו):>
אני מבקשת התייעצות סיעתית.

<היו"ר משה גפני:>
תעשי לי טובה, חבל על הזמן. לשם מה את רוצה את זה?

<רחל עזריה (כולנו):>
אני מבקשת התייעצות סיעתית. כבוד היושב ראש, אני מבקשת התייעצות סיעתית.

<היו"ר משה גפני:>
רחל, תעשי לי טובה.

<רחל עזריה (כולנו):>
מה תעשי לי טובה? 

<היו"ר משה גפני:>
בשביל מה זה?

<רחל עזריה (כולנו):>
אני צריכה לקיים דיון עם הסיעה שלי. כבוד היושב ראש, אתה יכול לפרגן לנו את זה. אני יושבת כאן יומיים מצאת החמה עד צאת הנשמה, אז פרגן לי התייעצות סיעתית. כמה פעמים ביקשתי את זה?

<היו"ר משה גפני:>
יש עוד הסתייגויות?

<שגית אפיק:>
כן. הסתייגות של מרצ האומרת שקצבת הילדים המשולמת בסכום הבסיסי תהיה שווה לסכום הקצבה הממוצע במדינות ה-OECD.

<היו"ר משה גפני:>
מי בעד ההסתייגות? מי נגד?

הצבעה

בעד –  מיעוט

נגד –  רוב





    ההסתייגות לא נתקבלה.

<איתן ברושי (המחנה הציוני):>
הפסדתם. 

<מיקי לוי (יש עתיד):>
ההסתייגות נפסלה. הפסדתם.

<קריאה:>
רביזיה.

<היו"ר משה גפני:>
מי בעד ההסתייגות?

<מיקי רוזנטל (המחנה הציוני):>
הצבעה חוזרת? מה זה?

<היו"ר משה גפני:>
היה רוב נגד.

<מיקי רוזנטל (המחנה הציוני):>
לא היה.

<היו"ר משה גפני:>
לכן אני חוזר על ההצבעה.

<תמר זנדברג (מרצ):>
היועצת המשפטית, ההצבעה כבר הייתה. אנחנו רוצים חוות דעת של היועצת המשפטית. ההצעה הייתה.

<אורלי לוי אבקסיס (ישראל ביתנו):>
אני מבקשת שזה ייקבע לפי הצילום.

<היו"ר משה גפני:>
אני מבקש לשבת או לצאת החוצה.

<קריאה:>
הם לא ראו את נאוה.

<היו"ר משה גפני:>
אני מבקש לשבת או לצאת.

<קריאה:>
תצביע שמית.

<אורלי לוי אבקסיס (ישראל ביתנו):>
אנחנו מבקשים להוציא את הקלטת.

<מיקי רוזנטל (המחנה הציוני):>
תעשו רביזיה אם אתם רוצים.

<היו"ר משה גפני:>
לא. היה רוב נגד אבל לא משנה, אני מצביע שוב. כולם ישבו או לצאת. 

<קריאה:>
היה תיקו.

<היו"ר משה גפני:>
אם היה תיקו, ההסתייגות לא עברה.

מי בעד ההסתייגות? אני מבקש לספור.

<תמר זנדברג (מרצ):>
מה זאת אומרת? הייתה כבר הצבעה.

<היו"ר משה גפני:>
ההסתייגות נפלה. אני חוזר שוב.  היה רוב. 

<אורלי לוי אבקסיס (ישראל ביתנו):>
אנחנו רוצים ריפליי.

<היו"ר משה גפני:>
מי בעד ההסתייגות? 

<תמר זנדברג (מרצ):>
אבל ההצבעה הייתה כבר.

<היו"ר משה גפני:>
אבל זה נפל. אני חוזר על ההצבעה ליתר ביטחון. היה רוב.

<תמר זנדברג (מרצ):>
של כמה?

<היו"ר משה גפני:>
של שמונה נגד שש. מי בעד ההסתייגות?

<תמר זנדברג (מרצ):>
לא. מה פתאום? אי אפשר לעשות הצבעה עוד פעם אחרי שהיא כבר הייתה. מה זה? אין שידור חוזר. ותיקונים.

<אורלי לוי אבקסיס (ישראל ביתנו):>
אנחנו נבקש את הקלטת.

<היו"ר משה גפני:>
אתם מוותרים על הצבעה נוספת?

<אורלי לוי אבקסיס (ישראל ביתנו):>
אנחנו נבקש את הקלטת.

<היו"ר משה גפני:>
כל הכבוד. נאוה בוקר הייתה שם.

<קריאה:>
לא. היא הייתה כאן.

<היו"ר משה גפני:>
מה הדיון הזה? אתם רוצים, יש הצבעה חוזרת.

<מיקי רוזנטל (המחנה הציוני):>
הנה, אלי כהן גם הגיע. יש רוב.

<היו"ר משה גפני:>
אלי כהן לא היה בהצבעה.

<תמר זנדברג (מרצ):>
זאת בדיחה. באמת.

<קריאה:>
אני מחליפה.

<תמר זנדברג (מרצ):>
גם אתך לא היה רוב.

<היו"ר משה גפני:>
אני מבקש להפסיק. מספיק עם הבדיחות האלה. נמאס.

<תמר זנדברג (מרצ):>
זאת  לא בדיחה.

<היו"ר משה גפני:>
אני מבקש להצביע פעם נוספת.

<תמר זנדברג (מרצ):>
למה?

<היו"ר משה גפני:>
מי בעד ההסתייגות? 

<אורלי לוי אבקסיס (ישראל ביתנו):>
לא, אנחנו לא משתתפים.

<תמר זנדברג (מרצ):>
הייתה הצבעה.

<היו"ר משה גפני:>
מי  נגד ההסתייגות? אני מבקש לספור.

הצבעה

בעד –  

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<תמר זנדברג (מרצ):>
אדוני היושב ראש, אני מבקשת חוות דעת משפטית מהיועצת המשפטית האם אפשר לערוך הצבעה חוזרת.

<היו"ר משה גפני:>
כן. היה רוב נגד. 

<תמר זנדברג (מרצ):>
אל תעשה לי ככה. הלו, מה זה? אל תנופף לי בידיים. אני מבקשת חוות דעת. אני רוצה לשאול האם מותר  לקיים הצבעה חוזרת. אל תנופף בידיים. תוריד את הידיים שלך.

<אורלי לוי אבקסיס (ישראל ביתנו):>
נבקש מערוץ הכנסת את הקלטת.

<תמר זנדברג (מרצ):>
תוריד את הידיים. עם כל הכבוד. תוריד את הידיים. לא דיברתי אליך. תוריד את הידיים.

<אורן אסף חזן (הליכוד):>
היא תענה לך. 

<קריאה:>
את מפריעה לעשייה שלנו.

<אורן אסף חזן (הליכוד):>
תירגעי. אל תהיי באטרף. 

<שגית אפיק:>
מי שסופר את הקולות זה מנהל הוועדה. אומר מנהל הוועדה שהוא לא הצליח להשלים את ספירת הקולות בשל הבלגן שהיה.

<תמר זנדברג (מרצ):>
כי לקואליציה לא היה רוב.

<שגית אפיק:>
הוא אומר שזה בשל הבלגן שהיה כאן.

<טמיר כהן:>
היו כאן הרבה אנשים. מכל סיעה הגיעו לכאן כמה אנשים.

<אורן אסף חזן (הליכוד):>
עוד פעם הצבעות כפולות בוועדה?

<טמיר כהן:>
לא.  היה צריך לבדוק את הדבר הזה.

<אורלי לוי אבקסיס (ישראל ביתנו):>
אפשר להוציא את הווידאו.

<טמיר כהן:>
ההצבעה לא הושלמה מבחינתי.

<שגית אפיק:>
ההסתייגות הבאה של מרצ לא רלוונטית כי היא עוסקת בנושא של משיכה והקריטריונים, ולכן אני מורידה לכם אותה. חברת הכנסת זנדברג, את אתי?

<תמר זנדברג (מרצ):>
כן.

<שגית אפיק:>
ההסתייגות הבאה שלכם עוסקת בעצם בקריטריונים למה אפשר להוציא את הכסף. כיוון שהורדנו את כל הקריטריונים, אני מורידה לכם את ההסתייגות.

<תמר זנדברג (מרצ):>
כן.

<אורלי לוי אבקסיס (ישראל ביתנו):>
הסתייגות נוספת שלי. שלא יהיו מיסים על החסכונות.

<שגית אפיק:>
שיהיה פטור ממס רווח הון על החסכונות.

<היו"ר משה גפני:>
מי בעד ההסתייגות?

הצבעה

בעד –  6

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<קריאה:>
עוד הפסד צורב לאופוזיציה.

<מיקי לוי (יש עתיד):>
נגד ילדים.

<אורלי לוי אבקסיס (ישראל ביתנו):>
הם רוצים לקחת מס אחרי שהילדים נותנים להם הלוואה.

אני רוצה עוד הסתייגות.

<שגית אפיק:>
חברת הכנסת זנדברג, את עומדת גם על ההסתייגות האחרונה שלך שתחילת הסעיפים מותנית בהקמת מנגנון מפוקח לחיסכון ארוך טווח?

<תמר זנדברג (מרצ):>
לא. אני מושכת אותה.

<היו"ר משה גפני:>
אורלי, מה ההסתייגות שלך?

<אורלי לוי אבקסיס (ישראל ביתנו):>
קודם כל, אני רוצה לציין שלא יכול להיות שהיינו שישה בספירה אלא אנחנו שבעה.

<טמיר כהן:>
לא משנה. השאלה מי מצביע.

<אורלי לוי אבקסיס (ישראל ביתנו):>
יש טעות בספירה. כולנו הצבענו ואנחנו שבעה. 

<היו"ר משה גפני:>
אני רוצה  להגיד לך שמנהל הוועדה וצוות הוועדה הם אנשים אובייקטיביים. הם נמצאים כאן עם כל  יושב ראש ועם כל קואליציה.

<אורלי לוי אבקסיס (ישראל ביתנו):>
יכול להיות שיש כאן בלגן.

<היו"ר משה גפני:>
יש בלגן. בסדר.  אני ספרתי במקרה האחרון יחד אתו. היו שישה בעד. מה לעשות? הלאה. לא צריך לפגוע באנשים שעושים את מלאכתם נאמנה.

<אורלי לוי אבקסיס (ישראל ביתנו):>
אני רוצה להגיש הסתייגות.  כסף שהילדים מלווים למדינה בשלוש השנים הראשונות לפחות, יהיה פטור ממס. בשלוש השנים הראשונות, עד לאפשרות הפדיון, זאת בעצם הלוואה שהילדים נותנים למדינה ואני אומרת שלפחות שלוש השנים האלו יהיו פטורות ממס.

<היו"ר משה גפני:>
מי בעד ההסתייגות? מי נגד?

הצבעה

בעד –  7

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<מיקי לוי (יש עתיד):>
אם היא פטורה ממס, שלפחות הממשלה תשלם ריבית על שלוש השנים האלה.

<היו"ר משה גפני:>
מי בעד ההסתייגות? מי נגד?

הצבעה

בעד –  7

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<קריאה:>
רביזיה.

<אורלי לוי אבקסיס (ישראל ביתנו):>
רביזיה על זה וגם על שתי ההצבעות הקודמות.

<היו"ר משה גפני:>
את יכולה להגיש רביזיה, הכול בסדר. את יכולה לעכב את הנושא של קצבאות הילדים.

<אורלי לוי אבקסיס (ישראל ביתנו):>
לא, אני לא מעכבת.

<היו"ר משה גפני:>
את כן מעכבת. זה בסדר גמור.

<קריאה:>
ואתה תלך לשבת אתם ולעשות עסקאות אחר כך.

<מיקי לוי (יש עתיד):>
עכשיו יש לנו 25 דקות?

<היו"ר משה גפני:>
בסדר. תעשו מה שאתם רוצים.

<מיקי לוי (יש עתיד):>
תנו לנו 25 דקות.

<היו"ר משה גפני:>
בסדר. אין בעיה. אני אתן לכם.

<שגית אפיק:>
לעניין סעיף קטן (ג)(1). למעשה לבקשת האוצר מה שאנחנו נשנה כאן זה שככל שלא יפקיד המוסד לביטוח לאומי ב-1 בינואר 2017 את אותם חמישים שקלים חדשים, החל מאותו מועד ואילך יתווספו החמישים שקלים לקצבת הילדים. אבל לגבי הסכום של הרטרו, אותם אלף שקלים ממאי ועד ינואר, הם ישולמו ב-1 ביוני 2017 בגרייס של חצי שנה מאותו מועד.

<היו"ר משה גפני:>
תודה. יש עוד הסתייגויות?

<שגית אפיק:>
לא.

<היו"ר משה גפני:>
אתם נשארים עם הרביזיה? אם לא, אני מצביע על החוק.

<אורלי לוי אבקסיס (ישראל ביתנו):>
אנחנו רוצים רביזיה.

<היו"ר משה גפני:>
נעבור לסעיף הבא. נומרטור.

<אורלי לוי אבקסיס (ישראל ביתנו):>
הנוסח שמוגש כאן הוא אחרי התיקונים?

<שגית אפיק:>
לא. אנחנו נאמר אותם בעל פה ואתם תאשרו לנו שזה מה שהוחלט בוועדת הכנסת ואנחנו ננסח את זה. 

<אסי מסינג:>
יש לי ניסוח.

<שגית אפיק:>
נשמח לראות לפני. אסי, אתה רוצה להקריא?

<אסי מסינג:>
יתווסף סעיף קטן  שיאמר: "האמור בסעיפים קטנים (ד) ו-(ו) לא יחול על הצעת חוק שבביצועה כרוכה עלות תקציבית שאינה עולה על הסכום כאמור בהגדרת הצעת חוק תקציבית כאמור בסעיף 3ג(ד) לחוק יסוד: משק המדינה".

כלומר, ההפניה לאותם שישה  מיליון ומאה וכמה אלף שקלים עליהם עומד כרגע הסכום.

<היו"ר משה גפני:>
שם לא יחול החוק.

<אסי מסינג:>
לא יחול החוק לגבי הצעת חוק שביצועה כרוך לא יותר משישה מיליון שקלים.

<דוד ביטן (הליכוד):>
התיקון שאתה הכנסת דן בתוך זה.

<היו"ר משה גפני:>
ברור.

<אורלי לוי אבקסיס (ישראל ביתנו):>
יש הסתייגויות.

אני רוצה הסתייגות לשם החוק. החוק להצרת פעולות חברי הכנסת.

<היו"ר משה גפני:>
את מתכוונת לשם הפרק.

<אורלי לוי אבקסיס (ישראל ביתנו):>
לשם הפרק.

<שגית אפיק:>
הפרק הוא תכנית תקציב תלת שנתית .

<אורלי לוי אבקסיס (ישראל ביתנו):>
התכנית להצרת  עבודתם של חברי הכנסת.

<היו"ר משה גפני:>
מי בעד ההסתייגות? מי נגד?

הצבעה

בעד –  4

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<מיקי לוי (יש עתיד):>
זה מרוקן את הכנסת מתוכנה.

<היו"ר משה גפני:>
מי בעד ההסתייגות? מי נגד?

הצבעה

בעד –  4

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
למה 4? אנחנו חמישה.

<היו"ר משה גפני:>
עוד הסתייגויות? 

<אורלי לוי אבקסיס (ישראל ביתנו):>
החלטת ראש הממשלה להיות בעל כל הסמכויות.

<היו"ר משה גפני:>
מי בעד ההסתייגות? מי נגד?

הצבעה

בעד –  4

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורן אסף חזן (הליכוד):>
גם אני רוצה הסתייגות.

<אורלי לוי אבקסיס (ישראל ביתנו):>
רביזיה.

<שגית אפיק:>
תחזרי על ההסתייגות. לא הספקנו לרשום אותה.

<אורלי לוי אבקסיס (ישראל ביתנו):>
תפיסת ראש הממשלה לנשיא בעל כל הסמכויות.

<מכלוף מיקי זוהר (הליכוד):>
אדוני היושב ראש, אפשר להגיש הסתייגות? הפיליבסטר של האופוזיציה מאוד פתטי.

<היו"ר משה גפני:>
צודק.

<מיקי לוי (יש עתיד):>
תסביר. להצביע אדוני. אני מבקש להצביע.

<היו"ר משה גפני:>
אתה יכול להצביע. אני לא ביקשתי להצביע.

<אורן אסף חזן (הליכוד):>
אפילו בגן הילדים, גן רמון באריאל, הילדים מתנהגים בבגרות יותר גבוהה. אני רוצה להצביע על זה.

<אורלי לוי אבקסיס (ישראל ביתנו):>
שם הפרק, חיסול המשטר הדמוקרטי במדינת ישראל.

<היו"ר משה גפני:>
מי בעד ההסתייגות? מי נגד?

הצבעה

בעד –  4

נגד –  9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

<היו"ר משה גפני:>
יש רביזיה.

אני מבקש לעבור לפרק הבא.

<שגית אפיק:>
יש עוד הסתייגות, של מרצ. 

<אורן אסף חזן (הליכוד):>
אורלי הזמינה חדר במלון והיא מייבשת אותנו.

<היו"ר משה גפני:>
תמר, איזה הסתייגויות את רוצה?

<תמר זנדברג (מרצ):>
אני מושכת את ההסתייגות. 

<אורן אסף חזן (הליכוד):>
גם אני רוצה להגיש הסתייגות.

<היו"ר משה גפני:>
לא נותן לך.

<שגית אפיק:>
יש  הסתייגות של המחנה הציוני.

<אורן אסף חזן (הליכוד):>
אדוני היושב ראש, זה לא הוגן שעושים כאן אפליה. גם אני רוצה להגיש הסתייגות.

<היו"ר משה גפני:>
נכון, עושים אפליה. מי שבקואליציה לא מגיש הסתייגויות.

<אורן אסף חזן (הליכוד):>
מה זאת אומרת? אני רוצה הסתייגות. רשימת ההסתייגויות של חברת הכנסת אורלי לוי אבקסיס מחזירה אותה לימי הזוהר של  - - - אורלי, את בעד?

<היו"ר משה גפני:>
אני מוריד את ההסתייגויות של המחנה הציוני.

<אורן אסף חזן (הליכוד):>
אני רוצה שההסתייגות שלי תירשם.

<היו"ר משה גפני:>
בסדר. יש עוד? אנחנו עוברים לסעיף הבא, גמישות ניהולית.

<אורלי לוי אבקסיס (ישראל ביתנו):>
אם היית באופוזיציה, היית עושה אותו הדבר.

<אורן אסף חזן (הליכוד):>
אני מקנא בך. אני מת להיות באופוזיציה. אם הייתי באופוזיציה, הייתי מראה לך איך עושים את זה. את צריכה עוד ללמוד, נשמה.

<היו"ר משה גפני:>
גמישות ניהולית.

<שגית אפיק:>
הנושא של גמישות ניהולית למעשה הוקרא בוועדה ולא היו בקשות מיוחדות לגביו.  לאור מה שהוסיפה הוועדה בקצבאות ילדים, אנחנו מבקשים להוסיף סעיף לגמישות הניהולית, עמוד 2, סעיף קטן (ח) שיאמר שאוצר המדינה ישפה את המוסד לביטוח לאומי בכל שנת כספים על סכומים שהוציא בגין הסיפור של דמי הניהול לחשבון של תכנית החיסכון ובגין מענקי המשיכה של אלף השקלים החדשים עליהם דובר בקצבאות הילדים.

יש הסתייגויות של המחנה הציוני.

<מיקי רוזנטל (המחנה הציוני):>
מוריד.

<שגית אפיק:>
ההסתייגויות יורדות. אתה יכול להצביע.

<היו"ר משה גפני:>
מי בעד אישור הפרק? מי נגד?

הצבעה

בעד –  רוב

נגד – מיעוט

הפרק נתקבל.

<היו"ר משה גפני:>
הפרק התקבל.

הפרשות מס לפנסיה.  ההצעה היא שזה יהיה שתיים וחצי.

הגישו הסתייגויות?

<דוד ביטן (הליכוד):>
לא. אבל יש לי שאלה. שהאוצר יסביר מה הנימוק להפחית משלוש לשתיים וחצי. למה שינו עמדה?

<היו"ר משה גפני:>
אמיר, חבר הכנסת דוד ביטן שאל מה הנימוק להוריד משלוש לשתיים וחצי.

<דוד ביטן (הליכוד):>
לא למה שינו אלא למה שינו עמדה. היה ארבע, הורידו לשלוש ועכשיו מדברים על שתיים וחצי. 

<אלי כהן (כולנו):>
חשוב מאוד. הלוואי שהיו מורידים לשתיים. שיהיה יותר קל לאלה שצריכים את המשכנתא.

<אמיר לוי:>
יעל תסביר.

<יעל מבורך:>
כמו שהסברנו, מדובר בהטבת מס לפנסיה היום ניתנת לבעלי שכר של עד ארבע פעמים השכר הממוצע במשק, שכר של מעל ארבעים אלף שקלים.  שכר של קרוב לארבעים אלף שקלים, זה שכר מבוטח, לא השכר ברוטו שהוא יותר גבוה מזה. ההצעה שעומדת עכשיו היא להפחית את זה לפעמיים וחצי, כלומר, שכר מבוטח  חודשי של מעל 25 אלף שקלים כאשר רק הרכיב מעל זה איננו מוכר להטבת מס לפנסיה. השינוי הזה, בין היתר, מממן חלק מהתוספות שהתקבלו כאן בוועדה, למשל הנושא של התוספת להלוואות לחסרי דיור והנושא של הרופאים בפריפריה.

<דוד ביטן (הליכוד):>
אני רוצה להגיד משהו. רק לאחרונה הפחיתו את המע"מ באחוז והפחיתו מס חברות. בסך הכול שישה וחצי מיליארד שקלים. 

<אורן אסף חזן (הליכוד):>
שהלכו לפח. צריך להדגיש את זה.

<דוד ביטן (הליכוד):>
לא משנה.

<אורן אסף חזן (הליכוד):>
לא, זה משנה. 

<דוד ביטן (הליכוד):>
תגיד מה שאתה רוצה.  מה הם אומרים עכשיו? אנחנו מפחיתים, פוגעים בפנסיה על מנת לממן כל מיני דברים  שיכלו לממן לפני כן אם לא היו מפחיתים את המע"מ באחוז דבר בו אנחנו לא הרגשנו. ממש לא הרגשנו.

<מיקי רוזנטל (המחנה הציוני):>
זה גם לא יגיע לאזרחים.

<דוד ביטן (הליכוד):>
לא צריך לפגוע בפנסיה. על אחת כמה וכמה לא הסכמנו בהתחלה, אמרו לנו חובה, אין ברירה כי היה חוק הסדרים מאוד קשה, הוצאנו חלק וחלק השארנו. חודש אחרי כן אמרו שאין  תקציב והפחיתו את המע"מ. עכשיו פתאום מספרים לנו סיפור חדש שזה מיועד לכסות דברים אחרים. 

אני חושב שהפגיעה בפנסיה היא גדולה וצריך לשקול פעם נוספת.

<היו"ר משה גפני:>
מה אתה מציע לעשות?

<דוד ביטן (הליכוד):>
אני  לא רוצה לריב עם האוצר. אני מציע שזה יהיה 2.75.

<אורן אסף חזן (הליכוד):>
אלי, אתה בעד להשאיר את זה על שלוש?

<מיקי רוזנטל (המחנה הציוני):>
בואו נשאיר את זה על שלוש.

<דוד ביטן (הליכוד):>
2.75.

<מיקי רוזנטל (המחנה הציוני):>
שלוש. בוא נגיע להסכמה. שלוש.

<דוד ביטן (הליכוד):>
היה שלוש.

<מיקי רוזנטל (המחנה הציוני):>
לא. היה ארבע והם רצו להוריד את זה לשלוש.

<אורן אסף חזן (הליכוד):>
אתה בעד להשאיר את זה על שלוש?

<דוד ביטן (הליכוד):>
2.75.

<מיקי רוזנטל (המחנה הציוני):>
לא. למה 2.75? שלוש. 

<אורלי לוי אבקסיס (ישראל ביתנו):>
אם אלי מציע שלוש, אנחנו נתמוך בהצעה של אלי. 

<מיקי לוי (יש עתיד):>
כן. אנחנו תומכים בהצעתו. 

<מיקי רוזנטל (המחנה הציוני):>
כן. אנחנו תומכים.

<מיקי לוי (יש עתיד):>
אני ממליץ להיענות לבקשת הממשלה כפי שהיא קבעה בהצעה שלה ולהשאיר את זה על שלוש. זאת תהיה פגיעה אנושה בפנסיה. אנחנו רוצים להיענות לבקשתה של הממשלה ולהשאיר את זה על פי שלוש, בדיוק כמו שאדוני התכוון לכך. אדוני היושב ראש, אתה התכוונת לכך.

<איתן ברושי (המחנה הציוני):>
מה המשמעות התקציבית?

<אלי כהן (כולנו):>
220 מיליון.

<מיקי לוי (יש עתיד):>
אין משמעות תקציבית. זה פיסקלי לחלוטין.

<מיקי רוזנטל (המחנה הציוני):>
בזמן שאף אחד לא מדבר, אני יכול לקבל את זכות הדיבור? שלוש. בואו נצביע על שלוש.

<היו"ר משה גפני:>
אני  מצביע קודם על בקשת הממשלה להפחית לשתיים וחצי.

<מיקי לוי (יש עתיד):>
יש לנו הסתייגויות. יש כאן הצעה נוספת.

<מיקי רוזנטל (המחנה הציוני):>
יש לנו הרבה מאוד הסתייגויות.

<היו"ר משה גפני:>
הסתייגויות. בבקשה.

<מיקי לוי (יש עתיד):>
במקום שתיים, ישתנה לשלוש.  לא פחות משלוש פעמים. במקום ה-1 בינואר 2016, יהיה ה-1 בינואר 2017.

<היו"ר משה גפני:>
מי בעד ההסתייגות של חבר הכנסת מיקי לוי? מי נגד?

הצבעה

בעד – 6

נגד –  8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

<מיקי לוי (יש עתיד):>
הסתייגות נוספת. לא פחות משלוש פעמים.

<היו"ר משה גפני:>
מי בעד? מי נגד?

הצבעה

בעד – 6

נגד –  8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורן אסף חזן (הליכוד):>
גם לי יש הסתייגות.

<באסל גטאס (הרשימה המשותפת):>
אנחנו אמורים להיות תשעה.

<קריאה:>
נכון. איך אנחנו שישה?

<היו"ר משה גפני:>
שמונה נגד, שבעה בעד, ההסתייגות לא התקבלה.

<קריאה:>
טמיר, היינו שבעה וספרת אותנו כשישה.

<מיקי לוי (יש עתיד):>
רביזיה.

<היו"ר משה גפני:>
יש עוד הסתייגויות?

<מיקי לוי (יש עתיד):>
כן, בטח. במקום ה-1 בינואר 2016, יופיע ה-1 בינואר 2017.

<היו"ר משה גפני:>
מי בעד ההסתייגות? מי נגד?

הצבעה

בעד – 7

נגד –  8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<מיקי לוי (יש עתיד):>
הסתייגות נוספת. במקום ביום כ' בטבת התשע"ו יבוא ביום כ' בטבת התשע"ז.

<היו"ר משה גפני:>
מי בעד ההסתייגות? מי נגד?

הצבעה

בעד – 7

נגד –  8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<מיקי לוי (יש עתיד):>
רביזיה.

<אורלי לוי אבקסיס (ישראל ביתנו):>
גם לי יש הסתייגויות. הסתייגות לשם הפרק. במקום "צמצום הטבות המס להפרשה לפנסיה" יבוא "הרס של קופות הפנסיה של ציבור החוסכים".

<שגית אפיק:>
זאת כותרת שאנחנו כתבנו לצורך הבנתכם את הפרק. זה לא דבר שאפשר להסתייג בו למרבה הצער. שם הפרק הוא פרק ה': מיסים. אם אתם רוצים  להסתייג לזה, בבקשה.

<אורלי לוי אבקסיס (ישראל ביתנו):>
כן. מה שהורס את החיסכון  הפנסיוני של אזרחי המדינה.

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד –  7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

ההסתייגות הבאה: להשאיר את המצב על כנו.

<מיקי רוזנטל (המחנה הציוני):>
לבטל את החוק כולו ולהשאיר את המצב על כנו.

<היו"ר משה גפני:>
לא. לבטל את החוק כולו, אי אפשר.

<שגית אפיק:>
את בעצם רוצה למחוק את זה. אני אכניס לך הסתייגות  האומרת שהסעיף יימחק. אין צורך להצביע עליה כיוון שכשהוא יצביע על החיובים, מן הסתם השלילי נמחק.

<אורלי לוי אבקסיס (ישראל ביתנו):>
אני משאירה את זה. לא למחוק את זה אלא  להגדיל.

<היו"ר משה גפני:>
את יכולה להשאיר את זה כהסתייגות שתעלה למליאה.

<מיקי לוי (יש עתיד):>
להגדיל לפי שלוש וחצי.

<אורלי לוי אבקסיס (ישראל ביתנו):>
להגדיל לפי שלוש וחצי.

<היו"ר משה גפני:>
מי בעד ההסתייגות? מי נגד?

הצבעה

בעד – 7

נגד –  8

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

<היו"ר משה גפני:>
היות ויש רביזיה, אני מבקש שבשעה 21:30 נצביע עליהן. אנחנו לא יכולים להצביע על הסעיף ואנחנו עוברים לשומה חלקית.

<אורן אסף חזן (הליכוד):>
רגע, הסתייגות. אני מבקש שכל חבר אופוזיציה בוועדת הכספים יקבל לוח בדידים, לוח הכפל ומחשבון של ילדים. זאת ההסתייגות שלי.

<מיקי לוי (יש עתיד):>
מי בעד?

<אורן אסף חזן (הליכוד):>
כדי שיהיה להם קל לחשב.

<מיקי לוי (יש עתיד):>
מי בעד? הפעם הקואליציה אתנו.

<אורן אסף חזן (הליכוד):>
אני רוצה הצבעה.

<היו"ר משה גפני:>
אתה לא יכול לקיים על זה הצבעה, כי זה מעיין את החוק. אי אפשר מבחינת התקנון לחלק דברים לחברים.

<אורן אסף חזן (הליכוד):>
אני אתקן את ההסתייגות שלי. חשוב לי שתצביע עליה.

<היו"ר משה גפני:>
מי בעד ההסתייגות של אורן חזן?

הצבעה

בעד – 4

נגד –  7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<קריאה:>
לא משתתף בליצנות הזאת.

<אורן אסף חזן (הליכוד):>
זה יוקרא במליאה.

<מיקי רוזנטל (המחנה הציוני):>
אורן, אתה רוצה רביזיה?

<אורן אסף חזן (הליכוד):>
רביזיה.

<איתן ברושי (המחנה הציוני):>
גפני, כתוב שבמושב לצים לא תשב.

<היו"ר משה גפני:>
אתה צודק.

<איתן ברושי (המחנה הציוני):>
תגיד להם.

<אורן אסף חזן (הליכוד):>
אלי, הוראת שעה לשנה.

<קריאה:>
2.75 – אנחנו מצביעים נגד. שלוש – אנחנו בעד.

<היו"ר משה גפני:>
רבותיי, אולי נעשה גם משהו רציני. חבר הכנסת אחמד טיבי, אני מבקש אם אפשר להיות בשקט. יש הסתייגות שלך בחוק של הנומרטור. אני מבקש, אם את יכול לעשות את זה בקצרה, שני דברים. ראשית, תסביר מה הרקע לבקשת ההסתייגות ושנית, מה ההסתייגות. אני מבקש לא להפריע לו. הוא היחיד שלא עשה כאן ליצנות היום.

<איתן ברושי (המחנה הציוני):>
הוא לא היה כאן.

<היו"ר משה גפני:>
הוא היה.

<אחמד טיבי (הרשימה המשותפת):>
אדוני היושב ראש,  מספר ישובים שמפעל הפיס העביר להם לפני מספר שנים תקציבי פיתוח לא יכולים לנצל את התקציבים האלה כי הכספים יעוקלו במקרה שיועברו ממפעל הפיס כי יש להם חובות. בשנת 2010 קיבלה הכנסת את תיקון מספר 38  לחוק יסודות התקציב המסדיר את העברת תקציבי הפיתוח לרשויות שנמצאות תחת עיקול אבל משום מה אחד מהמקורות התקציביים של פיתוח שהוא מפעל הפיס, לא כלול שם. במצב הקיים כספי מפעל הפיס המועברים לטובת תקציבי פיתוח לרשות מקומית הינם ברי עיקול ובאופן זה עלול כל הכסף לעבור לידי הנושים ולא לטובת הפיתוח והייעוד המקורי לשמו מועבר התקציב.

אגב, במקרים רבים תקציבי מפעל הפיס מהווים השלמת התקציב המאושר לרשות על ידי משרדי ממשלה אחרים והעובדה שהכספים האלה אינם מוגנים, מסכנת את ביצוע הפרויקטים המאושרים על ידי מפעל הפיס. ההצעה הזאת מבקשת לתקן לקונה זו ולאפשר הגנה על כספי מפעל הפיס המועברים לרווחת הרשויות המקומיות הנמצאות תחת עיקול.

<היו"ר משה גפני:>
תקריא את ההסתייגות.

<אחמד טיבי (הרשימה המשותפת):>
אני מקריא את ההסתייגות. תיקון סעיף 31ד(א), הקצבות לפיתוח. 

<היו"ר משה גפני:>
חבר הכנסת טיבי, אני הודעתי לך שאני תומך בעניין הזה. לא יכול להיות מצב שבו משרד האוצר יעמוד מהצד.

<אחמד טיבי (הרשימה המשותפת):>
הוא לא עומד מהצד. 

<היו"ר משה גפני:>
לכן ביקשתי נוסח.

<אחמד טיבי (הרשימה המשותפת):>
אני קורא את ההסתייגויות.

(1) בחוק יסודות התקציב (להלן – החוק העיקריׂ) בסעיף 31ד(א) בהגדרה הקצבות לפיתוח, אחרי "המדינה" יבוא "או מפעל הפיס".

(2) בסעיף 31ד(א) לחוק העיקרי, בהגדרת תאגיד בנקאי, במקום "ההקצבות מאת המדינה" יבוא "ההקצבות לפיתוח".

(3) בסעיף 31ד(ג)(2) לחוק העיקרי, אחרי "בחשבון הפיתוח" יבוא "או בחשבון הפיס כהגדרתם סעיף 3 להן.

(4) לאחר סעיף 31ד(ג)(2) לחוק העיקרי יבוא -

"(3)
על אף האמור בסעיף קטן (ג)(א) הקצבות לפיתוח המועברות על ידי מפעל הפיס, תנוהלנה בחשבון נפרד מחשבון הפיתוח, בסעיף זה חשבון הפיס".

(5) בסעיף 31ד(ו) לחוק העיקרי ולאחר הפיתוח, יבוא "או בחשבון הפיס".

(6) בסעיף 31ד(ו)(2) לחוק העיקרי, לאחר הפיתוח, יבוא "או לחשבון הפיס".

(7) בסעיף 31ד(ז)(1) לחוק העיקרי, לאחר הפיתוח, יבוא "ובחשבון הפיס".

(8) בסעיף 31ד(ז)(1ב) לחוק העיקרי,  לאחר המדינה, יבוא "או מפעל הפיס לפי העניין".

(9) בסעיף 31ד(ז)(1ג) לחוק העיקרי, לאחר המדינה, יבוא "או מפעל הפיס לפי העניין".

(10) בסעיף 31ד(ז)(1ד) לחוק העיקרי, לאחר חשבון הפיתוח, יבוא "או לחשבון הפיס".

(11) בסעיף 31ד(ז)(2) לחוק העיקרי, לאחר הפיתוח, יבוא "או בחשבון הפיס".

אלה הן ההסתייגויות שלי. זה הנוסח הסופי שאנחנו מבקשים שהוועדה תצביע עליו.

<היו"ר משה גפני:>
מי בעד ההסתייגות של אחמד טיבי? מי נגד? בצלאל נגד.

אחמד, תסביר עוד הפעם בקצרה.

<אחמד טיבי (הרשימה המשותפת):>
אני אחזור על ההסבר. יש מספר ישובים שלא יכולים לקבל את ההעברות של מפעל הפיס. פנה אלי יושב ראש מפעל הפיס. מדובר במיליון וחצי לישוב א', שניים-שלושה מיליון שקלים וזה כבר כמה שנים. כסף כזה, אם יועבר ישירות בלי הגנה, יעוקל. לכן מבקשת ההסתייגות להתחשב במצב ולהתייחס לכספים האלה כאילו  מדובר בתקציב פיתוח.

<מיקי לוי (יש עתיד):>
הכסף הזה מוגן מעיקול וזה בצדק.

<היו"ר משה גפני:>
מי בעד ההסתייגות?

<אמיר לוי:>
היושב ראש, אפשר להגיד  משהו?  התיקון מקובל. אני רק מבקש 5-10 דקות כדי שאסי היועץ המשפטי שלנו יעבור על הניסוחים.

<היו"ר משה גפני:>
בסדר.

שומה חלקית.

<מיקי לוי (יש עתיד):>
הכסף הזה שיועבר למטרות רווחתיות לא יחולק לטובת זה. 

<תמר זנדברג (מרצ):>
חבל על הזמן. אלה ערבים ולכן הוא לא יצביע. עזוב. תוותר. לא נורא. כל חברי הוועדה השתכנעו ונשאר אחד שלא יצביע. לא נורא.

<מיקי לוי (יש עתיד):>
זה לרווחה, זה לספורט, זה לחינוך.

<אחמד טיבי (הרשימה המשותפת):>
מדובר ביישובים ערבים ודרוזים. 

<איתן ברושי (המחנה הציוני):>
יש גם יהודים.

<אחמד טיבי (הרשימה המשותפת):>
יש שני ישובים יהודים.

<איתן ברושי (המחנה הציוני):>
ויהיו עוד. יכולים  להיות עוד.

<מיקי לוי (יש עתיד):>
הבקשה הזאת צודקת.

<היו"ר משה גפני:>
הצבעות על הרביזיות. אני מבקש שכולם ישבו.

הייתה רביזיה של מיקי רוזנטל על ההצבעה על נקודות הזיכוי ואני מבקש להצביע.

מי בעד הרביזיה? מי נגד?

הצבעה

בעד – 4

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<שגית אפיק:>
בעצם הצבעה על נקודות זיכוי לאקדמאים התקבלה.

אנחנו עוברים לרביזיה על הסתייגויות לקצבאות ילדים. פטור ממס על החיסכון. רביזיה של חברת הכנסת אורלי לוי.

<היו"ר משה גפני:>
מי בעד הרביזיה? מי נגד?

הצבעה

בעד – 6

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<שגית אפיק:>
אני רוצה להגיד לכם שכאשר אני הייתי באופוזיציה, את הדברים האלה לא עשיתי כי זה חוק שמיטיב עם הציבור.

<מיקי לוי (יש עתיד):>
סליחה, ההסתייגות הזאת הייתה כדי להיטיב עם הציבור.

<היו"ר משה גפני:>
חזרתי בי.

<שגית אפיק:>
רביזיה על הסתייגות פטור ממס לכסף של 2017 עד 2020 בקצבאות ילדים.

<היו"ר משה גפני:>
מי בעד הרביזיה?

הצבעה

בעד – 7

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<שגית אפיק:>
רביזיה על ההסתייגות של מיקי לוי שהממשלה תשלם ריבית על שלוש השנים.

<היו"ר משה גפני:>
מי בעד הרביזיה? מי נגד?

הצבעה

בעד – 7

נגד – 8

הרביזיה לא נתקבלה.

<היו"ר משה גפני:>
הרביזיה  לא התקבלה.

<שגית אפיק:>
אתה יכול להצביע על קצבאות הילדים עם כל התיקונים שהקראנו.

<היו"ר משה גפני:>
מי בעד אישור פרק קצבאות הילדים כולל התיקונים והשינויים שנעשו? 

<מיקי לוי (יש עתיד):>
עכשיו אנחנו בעד.

<היו"ר משה גפני:>
כל הכבוד לכם. הייתי נותן לכם את פרס ישראל.

<מיקי רוזנטל (המחנה הציוני):>
ודאי שאנחנו בעד. רק ניסינו לשפר את ההצעה.

<היו"ר משה גפני:>
מי נגד?

הצבעה

בעד – פה אחד

פרק קצבאות הילדים נתקבל.

<היו"ר משה גפני:>
פרק קצבאות הילדים התקבל.

<שגית אפיק:>
רביזיה על הנומרטור.

<מיקי רוזנטל (המחנה הציוני):>
את זה באמת צריך לבטל.

<דוד ביטן (הליכוד):>
אתה מצביע עם התיקון שלנו.

<היו"ר משה גפני:>
ברור. אבל קודם מצביעים על הרביזיה.

<שגית אפיק:>
רביזיה של אורלי לוי. הפיכת ראש הממשלה לנשיא בעל כל הזכויות במשטר דמוקרטי.

מי בעד הרביזיה? מי נגד?

הצבעה

בעד – 6

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<שגית אפיק:>
ביטול המשטר הדמוקרטי במדינת ישראל.

<היו"ר משה גפני:>
מי בעד הרביזיה? מי נגד?

הצבעה

בעד – 6

נגד – 8

הרביזיה לא נתקבלה.

<היו"ר משה גפני:>
הרביזיה לא התקבלה.

<שגית אפיק:>
הצבעת על ההסתייגות של חבר הכנסת אחמד טיבי?

<היו"ר משה גפני:>
עוד לא.

<שגית אפיק:>
אתה רוצה להצביע עליה? היא בנומרטור.

<היו"ר משה גפני:>
עוד כמה דקות. האוצר בודק.

<איתן ברושי (המחנה הציוני):>
תצביע בכפוף לבדיקה.

<היו"ר משה גפני:>
אני לא מצביע בכפוף לבדיקה. נחכה.

<שגית אפיק:>
ההסתייגות של הפרשות מס לפנסיה, לא עברה חצי שעה ואתה עדיין לא יכול להצביע עליה.

<היו"ר משה גפני:>
נצביע עליה בשעה 21:30.

<שגית אפיק:>
שומה לפי מיטב השפיטה ושומה חלקית. במקור, בכחול, ביקשה רשות המסים, ביקשה הממשלה, שבמקום שהתיישנות השומה תהיה שלוש פלוס אחד, כאשר האחד הוא באישור מנהל רשות המסים, ביקשו  לעבור לארבע שנים באופן פתוח ביחס לשומה.  בנוסף ביקשו שתהיה אפשרות לפתוח את השומה באופן חלקי שוב ושוב באותן ארבע שנים. 

במהלך הדיונים הייתה הצעה מסוימת לחבר הכנסת מיקי לוי.

<דוד ביטן (הליכוד):>
כל הזמן יעשו דיונים  חדשים על אותה שומה?

<שגית אפיק:>
כן, על אותו דוח.

<דוד ביטן (הליכוד):>
עשרים פעמים על אותה שומה?

<שגית אפיק:>
כן. על אותו דוח.

חבר הכנסת מיקי לוי הציע שיישאר השלוש פלוס אחד כפי שהיה עד כה אבל אפשר  יהיה לפתוח את השומה לגבי נושא אחד בדוח אחד פעם אחת בשנה. לגבי אותו דוח פעם אחת.

הגישה הבוקר רשות המסים הצעה חדשה שאומרת כך: רשות המסים ביקשה שהיא תקבל את אותן ארבע שנים, במקום שלוש פלוס אחד. בנוסף, כיוון שהיום לגבי פעולות חייבות בדיווח – שזאת רשימה נושאית מאוד ספציפית ומסוימת – ביקשה רשות המסים שהיא תוכל לפתוח את השומה שוב ושוב באופן חלקי אבל לגבי כל יתר הנושאים, פתיחת השומה תהיה פעם אחת בשנה לגבי אותו דוח.

זאת ההצעה שעומדת בפניכם. אני צריכה לעשות את התיקון רק לגבי פעולות חייבות בדיווח.

<דוד ביטן (הליכוד):>
מה זה פעם אחת בשנה?

<אורלי לוי אבקסיס (ישראל ביתנו):>
אני טוענת נושא חדש.

<דוד ביטן (הליכוד):>
יש לו ארבע שנים.

<שגית אפיק:>
אבל פעם אחת הוא יכול לפתוח את הדוח. אם בשנה מסוימת הוא החליט לבחון את נושא הניכויים בשומה שלך לשנת 2014 והוא פתח לך את הדוח. הפעולה חייבת בדיווח, לא כתוב את זה. אמרתי שאני אתקן בנוסח. כל היתר אמור להיות כתוב. אם לא כתוב, תציינו.

<אורלי לוי אבקסיס (ישראל ביתנו):>
אני מבקשת נושא חדש.

<שגית אפיק:>
הוא פתח על הניכויים, הוא יכול לפתוח את הדוח שלך פעם אחת בשנה.

<משה אשר:>
בגין אותה שנה.

<דוד ביטן (הליכוד):>
פעם אחת לפתוח את הדוח. מה זה פעם אחת בשנה?

<משה אשר:>
בגין אותה שנה.

<דוד ביטן (הליכוד):>
לא בגין אותה שנה.

<היו"ר משה גפני:>
משה אשר, תענה לחבר הכנסת ביטן.

<דוד ביטן (הליכוד):>
הוא יכול לפתוח את הדוח פעם אחת.

<משה אשר:>
אני מסביר ממש בקצרה. לגבי תכנוני מס חייבי דיווח, הפעולות חייבות הדיווח, להשאיר את המצב הקיים ולא לגעת בו. לגבי הדבר השני, להאריך את תקופת השומה לארבע שנים מתום שנת המס ולגבי השומה החלקית בגין שנת מס מסוימת, תיעשה רק שומה חלקית אחת. אפשר לעשות בגין אותה שנה גם שומה מלאה אבל בסופו של יום ובסופו של תהליך יכולה להיות שומה מלאה ושומה חלקית בלי קשר לתכנוני מס חייבי דיווח.

<היו"ר משה גפני:>
אחת לשנה.

<שגית אפיק:>
אנחנו ביקשנו שפעם אחת אתה תפתח דוח אחד. זה לא מה שאנחנו ביקשנו. בדיוק כפי שאומר חבר הכנסת דוד ביטן, זה גם מה שאנחנו ביקשנו.

<מיקי לוי (יש עתיד):>
אם נגיד ב-2017 הוא פותח פעם אחת.

<שגית אפיק:>
זהו, הוא לא יכול לפתוח את 2017 עוד הפעם. אם הוא רוצה לעשות עליה שומה מלאה, אין בעיה.

<מיקי לוי (יש עתיד):>
זה עדיף אפילו על נישום. זה לא עינוי דין. 

<משה אשר:>
אני אתן דוגמה.

דבר אחרון הוא לגבי התחולה. ביקשנו שבמקום כפי שהיה בכחול שזה יהיה משנת המס 2011, זה יחול מהדוחות של שנת המס 2012.

<שגית אפיק:>
בדיון הקודם בוועדה, הוועדה ביקשה שלא תהיה החלה רטרואקטיבית של הדבר הזה.  אני הבנתי שאתם הסכמתם.

<משה אשר:>
זה לא רטרואקטיבי.

<שגית אפיק:>
זה רטרואקטיבי.

<משה אשר:>
לא. זה לא רטרואקטיבי. 

<אורלי לוי אבקסיס (ישראל ביתנו):>
אני ביקשתי חוות דעת של היועצת המשפטית לגבי נושא חדש.

<היו"ר משה גפני:>
אני אאפשר לך. את לא צריכה חוות דעת. מכיוון שחברת הכנסת אורלי לוי טוענת שמדובר בנושא חדש, אני חייב על פי התקנון להפסיק את הדיון ואני לא יכול להביא את הנושא להצבעה. אם רוצים שזה יעבור, צריך לכנס עכשיו את ועדת הכנסת.

אנחנו עוברים לסעיף מטרה.

<מיקי רוזנטל (המחנה הציוני):>
אין מטרה בחוק הזה.

<איתן ברושי (המחנה הציוני):>
למה זה חשוב כל כך?

<היו"ר משה גפני:>
זה לא חשוב. הממשלה לא מסכימה.

<איתן ברושי (המחנה הציוני):>
משה, למה לא להוריד את זה מחוק ההסדרים? למה צריך להביא כל כך הרבה דברים מיותרים לחוק?

<משה אשר:>
לא הבאנו כמעט כלום.

<איתן ברושי (המחנה הציוני):>
למה זה חשוב כל כך?

<משה אשר:>
זה חשוב מאוד.

<איתן ברושי (המחנה הציוני):>
עד כדי כך?

<משה אשר:>
כן.

<איתן ברושי (המחנה הציוני):>
מה זה ייתן? זה אפילו לא בהסכמים קואליציוניים. מה זה כל כך חשוב?

<רחל עזריה (כולנו):>
מי ישים מיסים בהסכמים קואליציוניים? אתם רואים את גפני שם את זה בהסכם הקואליציוני?

<איתן ברושי (המחנה הציוני):>
מה זה קשור לחוק ההסדרים? תביאו חקיקה מסודרת. דברים יותר גדולים מביאים בחקיקה.

<היו"ר משה גפני:>
סעיף המטרה. מי מקריא את סעיף המטרה? הממשלה, מישהו רוצה להתעורר?

<איתן ברושי (המחנה הציוני):>
גפני, אפשר להציע הסתייגות שזה ירד מהחוק?

<היו"ר משה גפני:>
מי מקריא את סעיף המטרה בחוק השני? יש סעיף מטרה ותחילה.

<מיקי לוי (יש עתיד):>
עוד לא חילקו לנו את הנייר.

<שגית אפיק:>
בהצעת חוק ההתייעלות. 

<איתן ברושי (המחנה הציוני):>
אלי, למה צריך להביא את החוק הזה בחוק ההסדרים?

גפני, אני יכול להציע להוריד את זה?

<היו"ר משה גפני:>
לא. קודם צריך לדון בוועדת הכנסת.

אסי, תקריא.

<שגית אפיק:>
אסי, זה היה בתכנית הכלכלית על מחירי מוצרי המזון. למיטב ידיעתי כאן מדובר על מסים או משהו כזה.

<אסי מסינג:>
"חוק זה בא לתקן חוקים שונים, לדחות תחילתם של חוקים ולקבוע הוראות נוספות כדי לשמור על מדיניות פיסקלית אחראית ולעמוד בתקרת הגירעון ובמגבלת ההוצאה הממשלתית, להעמיק את גביית המסים ולהגדיל את הכנסות המדינה ואת תקבוליה וזאת תוך חיזוק הצמיחה במשק, שינוי סדרי עדיפויות הלאומיים וצמצום הפערים והכול בהתאם ליעדי התקציב והמדיניות הכלכלית לשנות התקציב 2015 ו-2016".

<היו"ר משה גפני:>
יש מישהו שמסתייג מזה? אפשר להצביע? מי בעד?

<מיקי לוי (יש עתיד):>
רגע. אנחנו דנים בעל פה וצריכים להבין מה הוא אמר.

<היו"ר משה גפני:>
מה אתם רוצים להגיד? אתם רוצים להגיש הסתייגויות?

<שגית אפיק:>
יש לי הסתייגויות בכתב.

הסתייגות בשם מרצ. הסעיף יימחק ובמקומו יבוא: "מטרתו של חוק זה להבטיח את הישרדותה של הממשלה על ידי חלוקת כספי ציבור למגזרים צרים  בעלי כוח פוליטי מוגזם".

<מיקי רוזנטל (המחנה הציוני):>
שום דבר לא יעזור לממשלה הזאת. אני אומר לך.

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<שגית אפיק:>
ההסתייגות היא רק בשם מרצ? האופוזיציה מצטרפת?

<מיקי רוזנטל (המחנה הציוני):>
אנחנו מצטרפים.

<אורלי לוי אבקסיס (ישראל ביתנו):>
מצטרפים.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

<שגית אפיק:>
רביזיה.

<שגית אפיק:>
ההסתייגות הבאה. מטרתו של חוק זה היא לאחז את עיני הציבור  ולחלק .... במקום פתרונות.

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<שגית אפיק:>
ההסתייגות הבאה. מטרתו של חוק זה היא להגדיל את הפערים החברתיים בישראל - - -

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<שגית אפיק:>
ההסתייגות הבאה. מטרתו של חוק זה לפגוע בציבור הרחב ולהעביר את כספו לקבוצות סקטוריאליות בחברה הישראלית.

<היו"ר משה גפני:>
מי בעד ההסתייגות? מי נגד?

הצבעה

בעד – 8

נגד – 9

ההסתייגות לא נתקבלה.

<היו"ר משה גפני:>
ההסתייגות לא התקבלה.

<שגית אפיק:>
ההסתייגות הבאה: מטרתו  של חוק זה היא לבסס ולהעמיק את היחס המועדף להם זוכים בישראל בעלי ההון המופלג ותאגידי הענק תוך התעלמות  - - -

<היו"ר משה גפני:>
מי בעד ההסתייגות? מי נגד?

הצבעה

בעד – 7

נגד – 9

ההסתייגות לא נתקבלה.

<היו"ר משה גפני:>
ההסתייגות  לא התקבלה.

<שגית אפיק:>
רביזיה?

<קריאה:>
כן.

<היו"ר משה גפני:>
המחנה הציוני, יש לכם הסתייגויות?

<מיקי לוי (יש עתיד):>
כן. יש לנו עוד.

<מיקי רוזנטל (המחנה הציוני):>
אנחנו רוצים שידברו אתנו על הפנסיה, ואם לא  - אנחנו עכשיו מתחילים להסתייג עד הבוקר.

<היו"ר משה גפני:>
הם ויתרו על ההסתייגות. שידברו אתם על הפנסיה.

<מיקי רוזנטל (המחנה הציוני):>
לא. עד שידברו אתנו על הפנסיה.

<היו"ר משה גפני:>
תקריאי את ההסתייגות.

<שגית אפיק:>
יימחקו המלים "ולעמוד בתקרת הגירעון ובמגבלת ההוצאה הממשלתית".

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<שגית אפיק:>
"ימחקו המלים תוך חיזוק הצמיחה במשק".

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
רביזיה.

<שגית אפיק:>
"במקום שינוי סדרי הסמכויות הלאומיים וצמצום הפערים יבוא "תוך ניסיון לשנות את סדרי העדיפויות הלאומיים וצמצום הפערים"".

<היו"ר משה גפני:>
מי בעד ההסתייגות? מי נגד?

הצבעה

בעד – 6

נגד – 7

ההסתייגות לא נתקבלה.

<היו"ר משה גפני:>
ההסתייגות לא התקבלה.

<אורלי לוי אבקסיס (ישראל ביתנו):>
תרשמי גם אותנו בהסתייגות.

רביזיה.

<היו"ר משה גפני:>
הצבעות על הרביזיות בעוד חצי שעה. 

תחילה. 

<אורלי לוי אבקסיס (ישראל ביתנו):>
יש לי עוד הסתייגות. 

<מיקי לוי (יש עתיד):>
רגע. הסתייגות. תכנית פיסקלית שמטרתה לקחת כסף מהציבור.

<מיקי רוזנטל (המחנה הציוני):>
יש לנו הסתייגויות לחוקים חדשים.  אני מגיש את ההסתייגויות בשם המחנה הציוני ותכף נראה מי עוד מצטרף.

אנחנו מבקשים להוסיף לחוק ההסדרים את חוק הטבות המס כפי שגובש בוועדה על ידי חבר הכנסת גפני ואחרים.

<אורלי לוי אבקסיס (ישראל ביתנו):>
אנחנו מצטרפים להסתייגות.

<מיקי לוי (יש עתיד):>
אנחנו מצטרפים להסתייגות.

<תמר זנדברג (מרצ):>
גם מרצ מצטרפת.

<מיקי לוי (יש עתיד):>
אנחנו רוצים להגיש את זה בחוק ההסדרים. זכותנו.

<מיקי רוזנטל (המחנה הציוני):>
אנחנו רוצים להוסיף חוקים לחוק ההסדרים עד 8:00 בבוקר או שתסגרו אתם עכשיו את מה שחתמתם.

<היו"ר משה גפני:>
מה אתה מציע עכשיו?

<מיקי לוי (יש עתיד):>
להוסיף את חוק הטבות המס לחוק ההסדרים.

<מיקי רוזנטל (המחנה הציוני):>
לפי ההצעה שגובשה בוועדה והיא גם מידתית, גם שוויונית, גם עולה בקנה אחד עם הוראות בג"ץ וגם היא טובה ונכונה. אנחנו מבקשים לצרף אותה לחוק ההסדרים.

<אורן אסף חזן (הליכוד):>
עם יהודה ושומרון או בלי יהודה ושומרון?

<מיקי רוזנטל (המחנה הציוני):>
מה שיש בחוק. אני לא יודע.

<מיקי לוי (יש עתיד):>
מה שכתוב בחוק.

<מיקי רוזנטל (המחנה הציוני):>
כל מה שיש בחוק.

<אורן אסף חזן (הליכוד):>
יש כאן מהפכה. האופוזיציה בעד הטבות מס ליהודה ושומרון. זאת מהפכה.

<איתן ברושי (המחנה הציוני):>
יהודה ושומרון לא הופיעה בזה.

<אורן אסף חזן (הליכוד):>
אנחנו נוסיף אותה.

<אורלי לוי אבקסיס (ישראל ביתנו):>
אני מבקשת להוסיף שכר דירה ריאלי למחוסרי  הדיור הציבורי.

<מיקי לוי (יש עתיד):>
רגע, חכי. בואו נצביע אחד-אחד.

<אורלי לוי אבקסיס (ישראל ביתנו):>
אני מביאה את כל הרשימה של החוקים שלי.  תביא את כל הקלסר.

<אורן אסף חזן (הליכוד):>
גפני, זה סינדול מה שהם עושים לנו. אני אאלץ להצביע בעד. הם רוצים להכניס את ההטבות לחוק ההסדרים. אתה מתנגד?

<היו"ר משה גפני:>
אני מתנגד.

<אורן אסף חזן (הליכוד):>
בעיה.

<רחל עזריה (כולנו):>
זה משהו שצריך לדון בו כמו שצריך.

<היו"ר משה גפני:>
דנו בו כמו שצריך אבל אני לא יכול.

<אורן אסף חזן (הליכוד):>
נושא חדש.

<היו"ר משה גפני:>
אני רוצה לומר משהו לגבי ההסתייגות הזאת. אני סבור שהחוק הזה הוא מצוין. אני סבור שצריך לעשות כאן שיפורים. אני מדבר על הטבות המס ליישובים. צריך לעשות בו שיפורים. אני מתנגד לאופן הה שבו זה מגיע. אני מכבד מאוד את מה שאתה עושה אבל אני מתנגד לזה. אני לא יכול לתמוך בזה אפילו שאני בעד זה. אני צריך להצביע נגד ולא יכול לתמוך. אני מקווה שזה ייפול כי זאת לא הדרך בה צריך לעשות את זה אלא צריך שתהיה הסכמה. ההצעה הזאת היא מכובדת אבל אני לא אוכל לתמוך בה.

<אורלי לוי אבקסיס (ישראל ביתנו):>
הטבות המס לפריפריה.

<היו"ר משה גפני:>
הטבות המס. 

<דוד ביטן (הליכוד):>
אני רוצה להגיש הסתייגות על ההסתייגות.

<היו"ר משה גפני:>
אי אפשר. 

<דוד ביטן (הליכוד):>
אני רוצה להביא שלוש הסתייגויות בתוך ההסתייגות.

<מיקי לוי (יש עתיד):>
אתה לא יכול. אתה רק קול אחד.

<אורן אסף חזן (הליכוד):>
אתה יכול להסתייג.

<מיקי רוזנטל (המחנה הציוני):>
אתה יכול להסתייג בעצמך.

<דוד ביטן (הליכוד):>
אני רוצה להכניס שלוש הסתייגויות שלדעתי פותרות את כל הבעיה ואפשר להעביר את החוק הזה.

<מיקי לוי (יש עתיד):>
אנחנו גם נרצה אצלך בוועדה להכניס שלוש הסתייגויות בהסתייגות אחת. מה דעתך?

<דוד ביטן (הליכוד):>
אמרתי הסתייגות על ההסתייגות.

<תמר זנדברג (מרצ):>
אני מציעה שלא תוותר. אל תיתן ליועצים משפטיים לנהל אותך. אתה נבחרת ואתה יכול לקבוע. לך על זה.

<אורן אסף חזן (הליכוד):>
אפשר לפצל את ההסתייגויות. 

<מיקי לוי (יש עתיד):>
יש לנו עוד המשך הסתייגויות למטרה.

<אורלי לוי אבקסיס (ישראל ביתנו):>
אני רוצה  להגיש הסתייגות על שכר דירה ריאלי למחוסרי דיור.

<אורן אסף חזן (הליכוד):>
גפני, ליושב ראש ועדת הכנסת יש הסתייגות. ביטן, אל תכשיל אותנו.

<דוד ביטן (הליכוד):>
אני רוצה להכניס את ההסתייגות הזאת או לבנות הסתייגות חדשה.

<אורן אסף חזן (הליכוד):>
תבנה. אנחנו אתך.

<דוד ביטן (הליכוד):>
והיה ותתקבל ההסתייגות, אני מצרף עוד שלוש הסתייגויות קטנות.  זה בתיקונים לחוק הזה. האחת, לעשות הוראת מעבר. מכיוון שבג"ץ הנחית כאן מכה וגם המתווה הזה בעצם מתקן בבת אחת ויוצר בעיות בערים שהיו רגילות לזה, לעשות הוראת שעה למשך שלוש שנים הבאות על מנת להתאים, שהישובים יתרגלו לשינויים ושהם לא ייפגעו. 

<מיקי רוזנטל (המחנה הציוני):>
אנחנו תומכים.

<דוד ביטן (הליכוד):>
כל עיר שהייתה במתווה הישן, תמשיך לא להיפגע גם אם במתווה החדש היא נפגעת. זאת הוראת מעבר אחת.

<היו"ר משה גפני:>
זה לא יעמוד בבג"ץ.

<דוד ביטן (הליכוד):>
לא יודע. למה לא?

<היו"ר משה גפני:>
לא יעמוד.

<אורן אסף חזן (הליכוד):>
אפשר לבחון את זה.

<דוד ביטן (הליכוד):>
רגע. כולם כאן נהיו עורכי דין. 

<אורן אסף חזן (הליכוד):>
חבר'ה, זה לא יפה מה שאתם עושים. נמצא כאן אורח כבוד מוועדת הכנסת, תנו לו לדבר.

<דוד ביטן (הליכוד):>
דבר שני. לומר שערים מעורבות בפריפריה מעל עשרים אחוזים, לתת להן תוספת מיקוד. זה מה שאני רוצה.

<היו"ר משה גפני:>
גם זה לא עומד במבחן בג"ץ.

<דוד ביטן (הליכוד):>
אם אין מגבלת, אני רוצה להוסיף גם את זה.

<בצלאל סמוטריץ (הבית היהודי):>
גם לי יש הסתייגות. להוסיף את היישובים המאוימים בסיווג שלוש וארבע ביהודה ושומרון לפי החלטת הממשלה 667 מיום 4 אוגוסט 2013.

<שגית אפיק:>
אני רוצה להסביר מה אומרות ההסתייגויות האלה.

<אורן אסף חזן (הליכוד):>
בצלאל, האופוזיציה הסכימה. ההסתייגות שלהם מתקבלת.

<רחל עזריה (כולנו):>
ומה עם ירושלים?

<אורלי לוי אבקסיס (ישראל ביתנו):>
יש לי עוד הסתייגות. להגדיל את זה לארבעה מיליארד. יש לי את כל ההסתייגויות מנוסחות.

<אורן אסף חזן (הליכוד):>
הרב גפני, אחרי שאורלי הביאה את הקלסר, אני הייתי מתחיל לדאוג.

<היו"ר משה גפני:>
שגית, את רוצה להתייחס לעניין הזה, בבקשה.

<שגית אפיק:>
כן. אני רוצה להסביר לכל מגישי ההסתייגות על הסתייגות. למעשה כוונתכם היא לקחת את המתווה שמי שרוצה להגיש את ההסתייגות עליו צריך להקריא אותו והוא  כשמונה עמודים נדמה לי ועליו להוסיף  כל אחד את הקריטריון אותו הוא מבקש. אלה יהיו הסתייגויות נפרדות של כל אחד מכם, של המתווה פלוס אותו קריטריון שכל אחד מכם ביקש להוסיף. אני אומרת את זה רק כדי שתבינו את המשמעויות. מדובר בהסתייגויות שכמובן הן הסתייגויות תקציביות שיידרש להן מעל חמישים חברי כנסת להצבעה במליאה.

<דוד ביטן (הליכוד):>
כל ההסתייגויות הן תקציביות.

<אורלי לוי אבקסיס (ישראל ביתנו):>
אתם מתחילים בהסתייגויות שלנו?

<בצלאל סמוטריץ (הבית היהודי):>
היועצת המשפטית, אם נייצר הסתייגויות שכולן ישמחו בהן, 120 חברי כנסת יצביעו.

<שגית אפיק:>
אין לי שום בעיה. תקריאו את מתווה הטבות המס. לי יש את כל הזמן שבעולם. 

<אורלי לוי אבקסיס (ישראל ביתנו):>
שיתחילו לדבר על הפנסיה.

<היו"ר משה גפני:>
דברו.

<אורלי לוי אבקסיס (ישראל ביתנו):>
לא רוצים לדבר על הפנסיה, אז נדבר על הכול. אני בכל מקרה לא חוזרת היום הביתה. 

<יצחק וקנין (ש"ס):>
גם אני לא חוזר.

<היו"ר משה גפני:>
מיקי, אני רוצה לדעת. 

<מיקי רוזנטל (המחנה הציוני):>
אני רוצה שיצביעו על ההסתייגות שלי. אני ממתין. אני הצעתי הסתייגות ומקובל שמצביעים על הסתייגויות.

<היו"ר משה גפני:>
חבר הכנסת מיקי רוזנטל, אתה הגשת הסתייגות ואתה צריך להקריא אותה. אלה שמונה עמודים.

<אורן אסף חזן (הליכוד):>
החל מעוד 17 דקות אני מקוזז עם ברושי.

<דוד ביטן (הליכוד):>
אני יוצא לוועדת הכנסת. מי שרוצה לבוא, שיבוא. אני מקוזז.

<היו"ר משה גפני:>
לגבי ההסתייגות של אחמד טיבי.  אסי, אתה יכול להסביר את זה?

<אחמד טיבי (הרשימה המשותפת):>
יש מספר תיקונים טכניים.

<היו"ר משה גפני:>
אני מבקש שהם יגידו.

<אורלי לוי אבקסיס (ישראל ביתנו):>
אם יש עכשיו ישיבת ועדת הכנסת, אנחנו צריכים לעשות הפסקה.

<היו"ר משה גפני:>
גם אני מבקש כמה דברים, אבל אני מקבל? אין הפסקה.  אחרי שנצביע על ההסתייגות, אני מבקש, אם אפשר, כמה חברים שייכנסו אלי לחדר כי אני רוצה לדבר אתכם. אם אתם ממשיכים בדרך הזאת, אני עושה הפסקה עד 5:00 לפנות בוקר.

<אורלי לוי אבקסיס (ישראל ביתנו):>
מצוין. גם זאת אופציה. שהם ידברו אתנו על הפנסיה.

<אחמד טיבי (הרשימה המשותפת):>
ברשותכם, בואו נשמע את אסי. זאת הסתייגות חשובה.

<מכלוף מיקי זוהר (הליכוד):>
אני קורא לאדוני להמשיך את ההצבעות וקורא לחברי האופוזיציה להשתדל להגיש כמה שיותר הסתייגויות כמידת האפשר.

<מיקי לוי (יש עתיד):>
כיוון שאתה הבוס שלנו, אנחנו מבצעים את זה.

<מכלוף מיקי זוהר (הליכוד):>
המשא ומתן אתכם נגמר.

<מיקי לוי (יש עתיד):>
תודה רבה. אנחנו שמחים על ההודעה.

<אורלי לוי אבקסיס (ישראל ביתנו):>
היה משא ומתן?

<אורן אסף חזן (הליכוד):>
המשמעות היא שהקיזוז מתבטל?

<היו"ר משה גפני:>
אסי, בבקשה.

<אסי מסינג:>
לסעיף 4. ההגדרה. בתיקון של סעיף 31ד(ג2), במקום "בסעיף זה חשבון הפיס", במקום המלים חשבון הפיס יהיה "חשבון פיתוח מהקצבות מהפיס". בדומה יתוקנו כל המלים היכן שמופיעות המלים "חשבון הפיס".

<שמרית גיטלין שקד:>
תעבור ותגיד.

<אסי מסינג:>
בפסקה הבאה, בסעיף התיקון ל-31ד(ו), ב-31ד(ו)(2). בשני הסעיפים הבאים, במקום "חשבון הפיס" יבוא "חשבון פיתוח מהקצבות מהפיס". בשלושת התיקונים הבאים יהיה במקום "חשבון הפיס" -  "חשבון פיתוח מהקצבות מהפיס". בסעיף (10) ובסעיף (11) - - -

<קריאה:>
מה זה אומר?

<אסי מסינג:>
במקום חשבון הפיס. פשוט שינוי של ההגדרה. במקום שיהיה רשום חשבון הפיס, זה לא נותר חשבון הפיס אלא זה חשבון פיתוח ברשות המקומית שהמקור שלו הוא מהקצבות מהפיס.

<אחמד טיבי (הרשימה המשותפת):>
בדיוק.

<מיקי לוי (יש עתיד):>
וזה יהיה צבוע?

<אחמד טיבי (הרשימה המשותפת):>
צבוע.

<מיקי לוי (יש עתיד):>
זאת הכוונה? כי אחרת לא עשינו כלום.

<אסי מסינג:>
כן. זאת הכוונה.

<אחמד טיבי (הרשימה המשותפת):>
אדוני היושב ראש, גילוי נאות כי התבקשתי על ידי חברים, לרבות חבר הכנסת סמוטריץ', אני אגיד למה מיועד כל דבר. ביישוב בוסתן אל מארג' – 3.876 מיליון שקלים, מרכז פיס קהילתי. ביישוב ג'וליס – 0.25 מיליון שקלים לשיפוץ מועדון נוער. משהד – 5.175 מיליון שקלים להקמת אולם ספורט וספרייה, הפיס. עילוט – 1.08 מיליון שקלים להצטיידות ומחשוב במוסדות חינוך. ראמה – הישוב של חברי באסל – 1.5 מיליון שקלים למרכז פיס קהילתי. שאאב – 3.37 מיליון שקלים למרכז פיס קהילתי. באסמת טבעון – 1.79 מיליון שקלים למרכז פיס קהילתי.

<היו"ר משה גפני:>
אחמד, מיותר. 

<מיקי לוי (יש עתיד):>
גמרנו. אפשר להצביע?

<איתן ברושי (המחנה הציוני):>
אחמד, בוסתן אל מארג' הוא מועצה אזורית ולא ישוב.

<אחמד טיבי (הרשימה המשותפת):>
נכון. מועצה אזורית בוסתן אל מארג'.

<שגית אפיק:>
אי אפשר להצביע כי אני לא יודעת ואין לי מושג מה הוקרא כאן ומה לא הוקרא כאן. אם אפשר להקריא את  זה מסודר.

<מיקי לוי (יש עתיד):>
אסי, אפשר לתת עותק ליועצת המשפטית?

<אחמד טיבי (הרשימה המשותפת):>
אני קראתי את כל ההסתייגות.

<אורלי לוי אבקסיס (ישראל ביתנו):>
התייעצות סיעתית.

<מיקי לוי (יש עתיד):>
עד שאנחנו רוצים להצביע אתכם, אתם עושים בלגן.

<אחמד טיבי (הרשימה המשותפת):>
הוא יקריא שוב.

<היו"ר משה גפני:>
לא.

<שגית אפיק:>
לא מחדש. רק את התיקונים. 

<אחמד טיבי (הרשימה המשותפת):>
הוא הקריא אותם.

<אסי מסינג:>
יש עוד תיקון אחד.

<אורלי לוי אבקסיס (ישראל ביתנו):>
יש נושא חדש בוועדת הכנסת.

<היו"ר משה גפני:>
אז מה? אז תלכי לוועדת הכנסת. אנחנו באמצע הצבעה.

<אסי מסינג:>
כל התיקונים הם תיקונים ניסוחיים בלבד.  התוספת היא בשני התיקונים האחרונים, להוסיף את המלים "לפי העניין". כלומר, או לחשבון הפיס לפי העניין או בחשבון הפיס לפי העניין. בשני התיקונים האחרונים להוסיף זאת. ההתייחסות בתיקון המוצע, כפי שאני הבנתי אותה לפחות, היא שיראו את הכספים מההקצבות מהפיס כמו הכספים מהמדינה לפיתוח כך שהחשבונות הללו יהיו משוחררים מעיקולים לפי התנאים שקבועים בפרק הזה הקיים בחוק יסודות התקציב.

אני סיימתי.

<מיקי לוי (יש עתיד):>
אנחנו מבקשים חוות דעת משפטית מהיועץ המשפטי של הכנסת.

<היו"ר משה גפני:>
מי בעד ההסתייגות של חבר הכנסת אחמד טיבי ושל משרד האוצר ששותפים לעניין הזה?

<אסי מסינג:>
לא של משרד האוצר. התיקון של משרד האוצר.

<היו"ר משה גפני:>
אסי, אנחנו כאן בלשכה המשפטית לא מבינים את זה. אתם נושאים באחריות ואני מבקש שאתם תישאו באחריות.

מי בעד ההסתייגות? 

<דוד ביטן (הליכוד):>
אני רוצה להגיד משהו.

<קריאה:>
אנחנו באמצע ההצבעה.

<דוד ביטן (הליכוד):>
אני רוצה להבין.

<היו"ר משה גפני:>
תן לי לסיים. מי נגד? מי נמנע?

הצבעה

בעד – רוב

נגד – מיעוט

ההסתייגות  נתקבלה.

<היו"ר משה גפני:>
ההסתייגות התקבלה.

מי בעד הצעת חוק הנומרטור עם השינויים המחויבים? 

<דוד ביטן (הליכוד):>
רגע. תן להגיד משהו.

<היו"ר משה גפני:>
בבקשה.

<דוד ביטן (הליכוד):>
אם ההסתייגות השנייה של אחמד טיבי מתקבלת, זה תיקון  שני.

<אורן אסף חזן (הליכוד):>
זה כי הוא משת"פ, אחי.

<היו"ר משה גפני:>
כל הכבוד.

מי בעד אישור חוק הנומרטור עם התיקונים? מי נגד?

הצבעה

בעד – 9

נגד – 4

חוק הנומרטור נתקבל.

<היו"ר משה גפני:>
החוק התקבל.

<אורלי לוי אבקסיס (ישראל ביתנו):>
רביזיה.

<היו"ר משה גפני:>
בסדר, רביזיה.

<אורלי לוי אבקסיס (ישראל ביתנו):>
אני רוצה לשאול למה לא נתנו לנו את הזכות להגיע לוועדת הכנסת להצביע על נושא חדש.

<מיקי לוי (יש עתיד):>
אי אפשר שהוועדות יתנהלו בו זמנית.

<היו"ר משה גפני:>
הפרשות מס לפנסיה.

<מיקי לוי (יש עתיד):>
רגע, אנחנו מבקשים חוות דעת משפטית אדוני היושב ראש.

<היו"ר משה גפני:>
תקבלו חוות דעת משפטית.

<מיקי לוי (יש עתיד):>
מהיועצת המשפטית.

<היו"ר משה גפני:>
חבר הכנסת מיקי לוי וחברת הכנסת אורלי לוי.

<אורלי לוי אבקסיס (ישראל ביתנו):>
יש לנו עוד הסתייגויות בנוגע למטרה.

<היו"ר משה גפני:>
בסדר. אני אאפשר לכם הכול על פי התקנון. אין קשר בין עבודת הוועדות בו זמנית בכנסת.

<אורלי לוי אבקסיס (ישראל ביתנו):>
זה רלוונטי לוועדה הזאת.

<היו"ר משה גפני:>
רלוונטי או לא רלוונטי, בכלל לא משנה.

<מיקי לוי (יש עתיד):>
אדוני טועה.

<היו"ר משה גפני:>
יש ועדות שעובדות. חבר כנסת צריך להחליט. יש לי הרבה פעמים, כמו לכל אחד מאתנו, שוועדות עובדות בו זמנית.

<אורלי לוי אבקסיס (ישראל ביתנו):>
אבל זאת רביזיה לוועדה הזאת.

<היו"ר משה גפני:>
זאת רביזיה לוועדה הזאת אבל אין קשר לעניין שהוועדה כאן ממשיכה לעבוד. היית יכולה לכת לוועדת הכנסת.

<מיקי לוי (יש עתיד):>
גברתי היועצת המשפטית.

<אורלי לוי אבקסיס (ישראל ביתנו):>
בסוף אנחנו נבטל את כל ההצבעות שלך.

<מיקי לוי (יש עתיד):>
הרביזיה נולדה כאן. 

<אורלי לוי אבקסיס (ישראל ביתנו):>
הנושא החדש. 

<יצחק וקנין (ש"ס):>
הוא צריך להפסיק את הדיון?

<מיקי לוי (יש עתיד):>
איך הוא ממשיך בהצבעות?

<היו"ר משה גפני:>
אנחנו ממשיכים. הפרשות מס לפנסיה.

<מיקי לוי (יש עתיד):>
אפשר לקבל חוות דעת מהיועצת המשפטית?

<היו"ר משה גפני:>
מי בעד הרביזיה על הפרשות מס לפנסיה?

<אורלי לוי אבקסיס (ישראל ביתנו):>
אנחנו מוחים. ועדת הכספים מנעה מחברי כנסת להשתתף בדיון בוועדת הכנסת.

<היו"ר משה גפני:>
הפרשות מס לפנסיה. יש רביזיה. מי בעד הרביזיה?

<אורלי לוי אבקסיס (ישראל ביתנו):>
היה נושא חדש והתקיימה ישיבה בוועדת הכנסת בנושא החדש.

<היו"ר משה גפני:>
מי נגד?

<אורלי לוי אבקסיס (ישראל ביתנו):>
הצבעתם. הייתה הצבעה?

<דוד ביטן (הליכוד):>
היה גם דיון. לא רק הצבעה אלא גם דיון. שמעתי את רשות המסים.

<היו"ר משה גפני:>
מי נגד הרביזיה?

הצבעה

בעד – 6

נגד – 9

הרביזיה לא נתקבלה.

<היו"ר משה גפני:>
הרביזיה לא התקבלה.

אני עובר להצבעה על הפרשות מס לפנסיה. ההצעה היא שיהיה פי שתיים וחצי. מי בעד פי שתיים וחצי?

<מיקי לוי (יש עתיד):>
מי שיצביע על פי שתיים וחצי, בוגד באזרחי מדינת ישראל. תקשיבו טוב. תהיו אמיצים. אתם חבורה של פחדנים. כולכם חבורה של פחדנים.

<אורלי לוי אבקסיס (ישראל ביתנו):>
הפקרתם את החוסכים לפנסיה. 

<מיקי לוי (יש עתיד):>
שתיים וחצי. האוצר חסך 240 מיליון שקלים. כל הכבוד. הכול פיסקלי.

<היו"ר משה גפני:>
מי נגד?

הצבעה

בעד – 9

נגד – 7

הצעת החוק של הפרשות מס לפנסיה נתקבלה.

<היו"ר משה גפני:>
הצעת החוק של הפרשות מס  לפנסיה התקבלה.

<מיקי לוי (יש עתיד):>
בושה וחרפה.  ניצחתם את אזרחי מדינת ישראל.

<אורלי לוי אבקסיס (ישראל ביתנו):>
רביזיה.

<מיקי רוזנטל (המחנה הציוני):>
אני לא הצבעתי.  עמדתי במילה. 

<אורן אסף חזן (הליכוד):>
אדוני היושב ראש, שאלה. האם אפשר לתת לחברת הכנסת אורלי לוי אבקסיס להקריא מעכשיו ועד 8:00 בבוקר את כל ההסתייגויות שלה ברצף וב-8:00 לחזור להצביע?

<היו"ר משה גפני:>
לא. לא. גבירותיי ורבותיי, אני מבקש לומר כמה דברים בעניין הזה היות ואני הייתי באופוזיציה בקדנציה הקודמת ואצלי זאת קדנציה בקואליציה וקדנציה באופוזיציה.

<בצלאל סמוטריץ (הבית היהודי):>
קואליציה.  פעם בעשר שנים אתם באופוזיציה.

<היו"ר משה גפני:>
אנחנו הבית היהודי? אתם פעם עם לפיד ופעם אתנו.  בסדר. אנחנו יותר באופוזיציה מאשר בקואליציה. אני מבקש לומר לכם שתדעו, ואני אומר את זה בחברות  הכי טובה. אנחנו עשינו אופוזיציה ועשינו פיליבסטר אבל יש דברים שכבר לא עשינו. זה מגיע לשעת לילה כאשר המצב הוא שממש מגיעים לנושאים שההסתייגויות הן די מגוחכות.

<אורלי לוי אבקסיס (ישראל ביתנו):>
הטבות המס, זה לא מגוחך.

<היו"ר משה גפני:>
לא דיברתי על הטבות המס. הטבות המס מכניס אותי לבעיה שצריך לדון עליה בנפרד. אחרי שבעצם החוק הסתיים, במקום לנהל קרב ומאבק במליאת הכנסת על הנושאים שהם חשובים, יושבים כאן שלושים אנשים, ארבעים אנשים שלכל אחד יש לו ילדים בבית ויש לו משפחה, ולא הולך לקרות כאן שום דבר.

<אורלי לוי אבקסיס (ישראל ביתנו):>
גם לחוסכים לפנסיה יש ילדים ומשפחה.

<מיקי לוי (יש עתיד):>
גם אדוני לא היה שלם עם הנושא של פי שלושה.

<היו"ר משה גפני:>
אני סבור שזה לא מכובד, אבל אני אפעל על פי התקנון.

אני לא רציתי להפחית את זה לשתיים וחצי. לא רציתי. היה סיפור ארוך בעניין הזה.

<מיקי לוי (יש עתיד):>
לא היה.

<אורלי לוי אבקסיס (ישראל ביתנו):>
אם לא רצית, למה עשית את זה?

<מכלוף מיקי זוהר (הליכוד):>
כדי שתוכלי ללכת להגיד שאתם דאגתם ונלחמתם. רוצים לעזור לך, שתהיי גיבורת היום. זה חשוב.

<היו"ר משה גפני:>
מיקי, אני באמצע רשות דיבור.

<אורלי לוי אבקסיס (ישראל ביתנו):>
אתם נוקמים בחוסכים לפנסיה?

<מכלוף מיקי זוהר (הליכוד):>
מה עם האוכלוסיות בפריפריה? שכחת לדבר עליהן. מה הן קשורות? בואו נדבר על הפריפריה. שכחת מהפריפריה. איפה הפריפריה? מה עם הפריפריה? את יודעת מה, בואי אני אגיד לך משהו. אני מתכבד להגיד לך שאת פופוליסטית והוכחת את זה היום. את פופוליסטית.

<אורלי לוי אבקסיס (ישראל ביתנו):>
לא. אני לוחמת. 

<מכלוף מיקי זוהר (הליכוד):>
פופוליסטית מספר אחת.

<אורלי לוי אבקסיס (ישראל ביתנו):>
אתם פחדנים. חותמת גומי.

<מכלוף מיקי זוהר (הליכוד):>
פופוליסטית מספר אחת בכנסת ישראל.

<אורלי לוי אבקסיס (ישראל ביתנו):>
אתם חותמת גומי. תתבייש לך.

<מיקי לוי (יש עתיד):>
היו כאן חברי כנסת שהתחייבו להצביע נגד הפי שתיים וחצי.  בושה וחרפה. 

<אורלי לוי אבקסיס (ישראל ביתנו):>
אתם חותמת גומי.

<מכלוף מיקי זוהר (הליכוד):>
אני בעשייה ואת פופוליסטית.

<מיקי לוי (יש עתיד):>
מארבע להוריד לפי שתיים וחצי? אין לכם אלוהים. 

<היו"ר משה גפני:>
אני מבקש להשלים את דבריי ולא להפריע. ביום חמישי בלילה התקיימו ישיבות - - -

<אורלי לוי אבקסיס (ישראל ביתנו):>
אני רוצה להעיר הערה.

<היו"ר משה גפני:>
את לא יכולה. אני באמצע רשות דיבור. ריבונו של עולם, את משתלטת כאן על כל הדיון. אל תענה לה. מספיק כבר עם זה. ספי, אני אוציא אותך החוצה.

<אורלי לוי אבקסיס (ישראל ביתנו):>
יובל, תבדוק שהוא מוחק את מה שהוא צילם עכשיו. אסור לו על פי חוק. תבקש ממנו שימחק את מה שהוא צילם עכשיו.

<היו"ר משה גפני:>
ביום חמישי בלילה התקיים דיון בו ישבו אנשי אגף התקציבים, אנשי משרד האוצר יחד עם חברי האופוזיציה והיו שם כמה נושאים על סדר היום. אני לא יודע איך זה קרה, יכול להיות שאת הייתה טעות ויכול להיות שזאת לא הייתה טעות, אני לא יודע, אני נכנסתי לשם בסוף הדיון ואני ביקשתי מאוד שיהיה הסכם. אחרי כן באו עם סיכום שאני קיבלתי אותו. אני הייתי נגד להוריד לשתיים וחצי. הסיכום היה שנותנים כמה דברים שנוגעים באמת לאזרחי מדינת ישראל.

<אורלי לוי אבקסיס (ישראל ביתנו):>
עם מי היה הסיכום.

<היו"ר משה גפני:>
אני לא אענה לך. תני לי לדבר עד הסוף.

<איתן ברושי (המחנה הציוני):>
צריך לשמור גם על כבודו של גפני.

<היו"ר משה גפני:>
באמת. זה פשוט לא להאמין הדבר הזה. את רוצה להשתלט על כל הדיון, תשתלטי,  תנהלי את הכול לבד.

אז באו אלי ואמרו לי שהגיעו להסכמה גם על הרופאים בפריפריה, גם על הנושאים הנוספים שהיו עם הנושא של המשכנתאות וגם עם נושאים נוספים שאני לא רוצה לפרט אותם כאן, לגבי כמה דברים שהיו נוגעים לכמה נושאים שקשורים לאופוזיציה שאני מאוד אהבתי. היה סיכום לגבי היתומים. היו דברים חשובים שהסתיימו באותו ערב או לילה כאשר אמיר לוי היה שם והיו עוד אנשים של משרד האוצר. הכול היה בסדר.

באו אלי ואמרו לי שהיה סיכום שבין יתר הדברים יורד לשתיים וחצי. יתכן שאנשים לא הבינו על מה מדובר. יכול להיות שהן חשבו שהשתיים וחצי זה על המשכנתא, יתכן ולא. מאותו רגע שבאו אלי עם הסיכום, לחצתי ידיים לאנשים, מאוד שמחתי על העניין הזה. אני מאוד מעוניין שהאופוזיציה לא תשב מהצד כאשר מגיע תקציב מדינה ושהיא תהיה חלק מן העניין, גם לגבי נושאים שחשובים לאופוזיציה. התברר בדיעבד שהייתה טעות, או שזה נבע כתוצאה מזה שהיה לחץ או שזה נבע כתוצאה מזה שבאמת הייתה טעות. אני התחייבתי באותו לילה שאני אצביע על ההפחתה משלוש לשתיים וחצי, מה שחודש וחצי לא נתתי להם. אז היה סיכום גם לגבי המשכנתא שהעברנו היום, גם לגבי הנושא של הפריפריה, גם לגבי הנושא של היתומים, גם לגבי נושאים רבים נוספים.

<מכלוף מיקי זוהר (הליכוד):>
ברשותך, אני רוצה להגיד מילה. את כל ההישגים הללו שהם השיגו, הציבור ידע שהם לקחו אותם בגלל ההתנהלות שלהם. הם לקחו את כל ההישגים הללו מהציבור.

<קריאה:>
שטויות.

<מכלוף מיקי זוהר (הליכוד):>
אנחנו נעדכן את הציבור.

<מיקי לוי (יש עתיד):>
תעדכן. אל תאיים עלינו. איזו מן התנהלות זאת?

<מכלוף מיקי זוהר (הליכוד):>
שידעו מה הנזק שגרמתם.

<היו"ר משה גפני:>
אני סבור, ואני פונה אליכם, שמכאן ואילך – דרך אגב, אנחנו צריכים להצביע כי היו כמה דברים שלא הצבעתי עליהם וזאת הייתה טעות מבחינתי ותכף ניגש להצבעות – אפשר עכשיו לעשות פיליבסטר. את פקידי האוצר זה כבר לא מעניין, הם קיבלו את השתיים וחצי ועכשיו את יכולה להושיב אותנו כאן.

<אורלי לוי אבקסיס (ישראל ביתנו):>
בכל מקרה הם קיבלו את השתיים וחצי.

<היו"ר משה גפני:>
תשבו כאן עם הפיליבסטר אבל זה יהיה דבר לא מכובד מכיוון שאנחנו כבר אחרי. כך אני חושב. זה אחרי ההצבעות. בדבר אתם לא מונעים  הצבעות. מה שקורה זה שעכשיו סתם אנחנו יושבים ונשב.

אני מקבל את מה שמיקי זוהר אמר, תגישי את ההסתייגויות, אני אצביע בעד ההסתייגויות או נגד, נשב לאט לאט. הכול בסדר. אני לא הייתי נוהג כך גם עת הייתי באופוזיציה והייתי אופוזיציה לוחמת בכל הכוח.

<אורלי לוי אבקסיס (ישראל ביתנו):>
אדוני היושב ראש יכול לומר לי בין מי למי היו סיכומים? אני הייתי כאן עד 1:00 בלילה.

<היו"ר משה גפני:>
לא. אין לי מושג.

<אורלי לוי אבקסיס (ישראל ביתנו):>
לא היה שום סיכום. נסענו הביתה ואני אראה לך סמסים. ה-סמס היחידי שקיבלתי זה כי אני לא עונה בשבת לטלפונים ובו נאמר: תחזרי אלי. לא היה כתוב שם לא סיכומים ולא מי דיבר.

<היו"ר משה גפני:>
בסדר. אני אמרתי שאת עשית סיכומים?

<אורלי לוי אבקסיס (ישראל ביתנו):>
על איזה סיכומים הם מדברים?

<היו"ר משה גפני:>
אני לא מדבר על כלום.

<אורלי לוי אבקסיס (ישראל ביתנו):>
היה משהו שסוכם בשבת כשאנחנו שומרי שבת? אני רוצה לדעת בין מי למי סוכם.

<היו"ר משה גפני:>
אראל מרגלית, בבקשה,  בקצרה.

<אראל מרגלית (המחנה הציוני):>
חברות וחברים, קודם כל, יש כאן סט של דברים שהסכמנו עליהם ביום חמישי בלילה, שדנו עליהם ביום חמישי בלילה ובסוף לא הסכמנו כי אתה הלכת ופירקת את החבילה.

<היו"ר משה גפני:>
זה שפירקתי את החבילה, זה מסיבה אחרת. להפך.

<מיקי לוי (יש עתיד):>
לא משנה, אבל הלכנו הביתה בלי סיכומים.

<אראל מרגלית (המחנה הציוני):>
הלכנו בלי לסיים. אם היינו באים להצביע, היינו מבינים  מה הבנו ומה לא.

<היו"ר משה גפני:>
הייתם מצביעים על שתיים וחצי להטבות המס?

<אראל מרגלית (המחנה הציוני):>
לא, אבל אני רוצה להגיד  משהו. אני מאמין לאמיר לוי שכשהוא דיבר על שתיים וחצי, הוא דיבר על הטבות המס וכשאני דיברתי על שתיים וחצי, דיברתי על המשכנתאות. וכך דיברנו ודיברנו וכל אחד חשב שהוא דיבר על דבר אחד אבל דיבר על דבר שני. אני לא הבנתי את השתיים וחצי. אני מאמין לו והוא גם צריך להאמין לנו.

אנחנו דיברנו על כמה דברים. דיברנו על המסגרת של ה-170 מיליון שקלים ובאמת האוצר, הקואליציה וכולי הסכימו. אתה צודק, מיקי. גם אם יש חוסר הבנה, לא צריך להתלהם.

<מכלוף מיקי זוהר (הליכוד):>
מה קשור להתלהם? הבהרתי הבהרה.

<אראל מרגלית (המחנה הציוני):>
אל תבהיר. אתה לא ה-מ"מ שלי בצבא ואל תבהיר לי הבהרות, ואני לא אתזז אותך כמו שתיזזתי את החיילים שלי בגולני.

<מכלוף מיקי זוהר (הליכוד):>
בסדר גמור. אני מבין שאתה קצין גדול אבל זה עדיין לא הופך אותך לבן אדם ישר.

<אראל מרגלית (המחנה הציוני):>
לא קצין גדול אלא קצין קטן אבל מחזור מאי עשינו.  היה דיבור ואת, אורלי, היית חלק ממנו.

<אורלי לוי אבקסיס (ישראל ביתנו):>
שתיים וחצי לגבי הפנסיה?

<אראל מרגלית (המחנה הציוני):>
לדעתם כן ולדעתנו לא. זה העניין. זה ליבת העניין.

אנחנו  מרגישים שכמה דברים שעשינו כאן, וכן עשינו, עשינו ביחד ועשינו טוב. את הפרק על הבריאות עשינו בהסכמה, את הפרק על המשכנתאות עשינו בהסכמה, את הפרק על דמי הניהול של הפנסיה עשינו בהסכמה, גם הדברים שלא גמרנו, תוך הסכם ג'נטלמני.

<נורית קורן (הליכוד):>
על קרן הפנסיה לא הסכמנו. לא נתנו לנו.

<אראל מרגלית (המחנה הציוני):>
עכשיו הגענו לשעת האמת. אני מבקש מאמיר ואני מבקש מהחבר'ה באוצר כן לעשות ג'סטה בעניין של קרן הפנסיה. אני ביקשתי מהם שיגמרו את זה על 2.75 וגם חברי חבר הכנסת ביטן ביקש זאת. ביקשתי. זכותם לא להסכים. אני לא חושב שאנחנו צריכים לעשות פיליבסטר ואת זה אני אומר כאילו נגד עצמי אבל אני אומר לכם שבתוך כל הסיכומים האלה, אנחנו מרגישים שלגבי השתיים וחצי, אני מבין שאתם חושבים שזה היה חלק מהמשא ומתן, אנחנו לא חשבנו כך ואנחנו מרגישים שהשתיים וחצי זה משהו מרחיק לכת.

אנחנו מציעים שניקח רגע התייעצות סיעתית של האופוזיציה. אנחנו מציעים גם שהקואליציה תיקח רגע התייעצות סיעתית ושנחשוב אם יש איזושהי דרך לגמור את זה ביותר כבוד. אני חושב שלשני הצדדים מגיע קצת יותר כבוד מהאופן שבו הדברים נראים כרגע ונראה אם אפשר לעשות  משהו.

<אלי כהן (כולנו):>
אני מבקש לומר משפט לפני שאמיר יתייחס.  חברת הכנסת אורלי לוי אבקסיס, אני חושב שהדברים שהוטחו כאן בפקידי האוצר - - -

<מיקי לוי (יש עתיד):>
לא הוטחו כלום.

<אלי כהן (כולנו):>
הוטחו, הוטחו.

<מיקי לוי (יש עתיד):>
לא הוטחו כלום. 

<אלי כהן (כולנו):>
הוטחו. אני שמעתי כאן.

<מיקי לוי (יש עתיד):>
לא. אלי, לא. אנחנו שומרים עליהם. 

<אלי כהן (כולנו):>
ניצב בדימוס מיקי לוי, לא דיברת עליך.

<מיקי לוי (יש עתיד):>
חילופי המהלומות הם בין חברי הכנסת. אתה מטעה. לא. אני אגן על פקידי האוצר. אני מגן עליהם כמו שאני מגן על עצמי.

<אלי כהן (כולנו):>
שמעתי בדיוק מה נאמר.  לבוא ולהגיד שהם אטומים, זה לצורך העניין לא נכון ואני אגיד לך למה. גם את חברת הכנסת אורלי לוי אבקסיס, לא נדבר כאן פוליטיקה. גם כאן עלתה הצעה שאני מניח שהיא חשובה הרבה יותר לך,  ליושב ראש הוועדה, לי ולכל החברים כאן לבוא ולהוריד את הריבית על המשכנתא, הזכאות, וזה גם דבר חדש שלא היה. נכון שאם אני צריך לשים על כף המאזניים אם לבוא ולסייע - - -

<אורלי לוי אבקסיס (ישראל ביתנו):>
לא היה משא ומתן.

<אלי כהן (כולנו):>
היה. אני ניהלתי אותו ולא את. תדברי עם רכז האופוזיציה ולא אתי.

<אורלי לוי אבקסיס (ישראל ביתנו):>
הוא אמר שזה לא היה.

<אלי כהן (כולנו):>
תבואי בטענות לאופוזיציה ולא אלי.

<מכלוף מיקי זוהר (הליכוד):>
אני רוצה  לומר ושאף אחד לא יפריע לי. אני אגיד את האמת ואתם תתמודדו עם זה, עם התקשורת. ראשית,  אני הייתי חלק מהמשא ומתן הזה, היה משא ומתן ברור, אנחנו אמרנו לאופוזיציה באופן שאינו משתמע לשתי פנים שאת נושא הפחת ההטבות, כדי להעביר אותו, אנחנו רוצים את התמיכה שלהם. הם הסכימו להצביע  אתנו בעד.  בסופו של דבר הם החליטו שהייתה אי הבנה ואני אומר קבל עם ועולם, שכולם ידעו, שאנחנו  יודעים שהיה חשוב מאוד לכם לא להכעיס את יושב ראש ההסתדרות אבי ניסנקורן.

<אורלי לוי אבקסיס (ישראל ביתנו):>
למי?

<מכלוף מיקי זוהר (הליכוד):>
למי שהצביע כאן נגד ממפלגת העבודה. היחידי שלא הצביע ועמד בסיכום  מהמחנה הציוני היה מיקי רוזנטל. הוא היחידי שעמד בסיכום וכל השאר לא עמדו בסיכום. 

<קריאה:>
גם הוא לא הצביע.

<מכלוף מיקי זוהר (הליכוד):>
הוא ישב בצד ונתן למישהו אחר להצביע נגד כולל מיכל בירן. אני אומר דבר אחד פשוט. אנחנו קודם כל נעביר את הפרוטוקול לאבי ניסנקורן שישמע שאראל מרגלית אמר שלא מתאים לו החוק, הוא רצה 2.75, כדי שזה יסייע לו בוועידה הבאה.

<אורלי לוי אבקסיס (ישראל ביתנו):>
סליחה, מה זה, איומים על חברי הכנסת?

<קריאה:>
מיקי, זה לא יפה. זה לא בסדר.

<מכלוף מיקי זוהר (הליכוד):>
אני אגיד מה שאני רוצה. אחת ולתמיד אני אגיד את האמת. 

<אראל מרגלית (המחנה הציוני):>
גפני, זה לא הולך לכיוונים טובים הסיפור הזה.

<מכלוף מיקי זוהר (הליכוד):>
נכון. שיהיה פיליבסטר ארוך. אין בעיה. אני בעד. אני אומר דבר אחד פשוט. הגיע הזמן פעם אחת ולתמיד שידעו שאנחנו לא פרייארים. בסדר? זה הכול.

<דוד ביטן (הליכוד):>
אדוני היושב ראש, אולי נשמע את האוצר? אמיר,   בדרך כלל כשאין פתרון, מקימים ועדה. 

<אמיר לוי:>
אני לא מתעקש על שום דבר שלא סיכמנו.

<מיקי לוי (יש עתיד):>
הורדה של  0.5, היה פשוט נורא ואיום. כולנו צריכים להתבייש. כולנו.

<אמיר לוי:>
קודם כל, אין לי טענות לאף אחד. יכול להיות שלא הבינו אותי, יכול להיות שכן הבינו אותי, יכול להיות שעבר סוף שבוע. אין לי טענות. אני רק רוצה להציג את הדברים מנקודת מבט שלנו.

ביום חמישי בלילה, לבקשתך, יצאנו החוצה עם מספר חברי כנסת מהאופוזיציה. עלו מספר בקשות שיש להן משמעות תקציבית. הבקשה הראשונה הייתה מענקים לרופאים בפריפריה, 75 מיליון שקלים. הבקשה השנייה הייתה חצי אחוז בריבית למשכנתאות. אנחנו הצענו 150 מיליון שקלים ובמסגרת המשא ומתן זה עלה ל-170 מיליון. היו עוד מספר בקשות שאת כולן נציג, אגב, בתום הדיונים. אנחנו נציג כאן בדיוק את כל ההתחייבויות התקציביות שיש.

כל ההתחייבויות הללו הן  בסדר גודל של 250 מיליון שקלים. אין דרך לממן את זה. זה לא קיים בתקציב. אנחנו לא באים למשרדי הממשלה עכשיו ומקצצים להם  250 מיליון שקלים. 

באותו לילה שבסוף לא נגמר בהצבעה, הסיכום היה מאוזן. הירידה משלוש לשתיים וחצי, בערך 250 מיליון שקלים, אותם סעיפים שהזכרתי – שני סעיפים מרכזיים – ה-170 מיליון שקלים לרופאים בפריפריה - - -

<קריאה:>
אבל אז מה נתתם? לקחתם ממקום אחד ונתתם במקום אחר.

<אמיר לוי:>
אבל סיימנו בסיכום מאוזן. לכן אני מבקש מהוועדה, מכיוון שכבר הצבעתם על המשכנתאות, אנחנו לא רוצים שתחזרו ותשנו את זה. כבר התחייבנו על המענקים לרופאים בפריפריה. את שאר הדברים עליהם התחייבנו עם מספר חברים כאן, אנחנו נקריא אותם בסוף הדיונים. לא נסתיר שום דבר. אנחנו נקריא הכול בסוף הדיונים.

לשאלתה של חברת הכנסת אורלי לוי אבקסיס. זה קרה ביום חמישי בערב. כל מי שיושב מולי ישב בחדר.

<אורלי לוי אבקסיס (ישראל ביתנו):>
כשאני הלכתי, לא היה שום סיכום.

<אמיר לוי:>
אני מבקש מהוועדה לעמוד בסיכום הזה על השניים וחצי.

<אורלי לוי אבקסיס (ישראל ביתנו):>
אני לא עובדת בשישי-שבת.

<אמיר לוי:>
גם אני לא עובד בשישי-שבת.

<היו"ר משה גפני:>
הייתה טעות מבחינתי. יש כמה רביזיות שלא הצבענו עליהן.

<אורלי לוי אבקסיס (ישראל ביתנו):>
אני מבקשת בשקט וברגיעה לומר כמה דברים. אדוני היושב ראש, אני הייתי כאן ביום חמישי עד שעה 1:00 לפנות בוקר. כשאני הלכתי, לא היה שום סיכום סגור ויעידו על כך חבר הכנסת  מיקי לוי, גם חבר הכנסת אראל מרגלית וגם חברת הכנסת זהבה גלאון. יתרה מכך, היו כמה נושאים על השולחן – ואני לא אגיד מי דיבר בכבודו של מי ומי פגע בכבודו של מי – ולכן אני הייתי חצי מנודה מאותם סיכומים אבל  יצאו אלי ואמרו לי שיש דרישה למישהי שקשורה למפלגה מסוימת שאני לא אהיה חלק מהסיכומים כי פגעתי בכבודה.

שנית. יש נקודות עליהן לא סיכמו.

<רחל עזריה (כולנו):>
האופוזיציה, אתם רוצים לספר את כל המורכבות שלכם?

<אורלי לוי אבקסיס (ישראל ביתנו):>
כן. שידעו.

<היו"ר משה גפני:>
אורלי, למה זה חשוב עכשיו?

<רחל עזריה (כולנו):>
מה זה השיחות יחסינו לאן?

<אורלי לוי אבקסיס (ישראל ביתנו):>
כשאני הגעתי הביתה בשעה 3:30 לפנות בוקר, לא היה שום סיכום.

<היו"ר משה גפני:>
אורלי, אני לא ממשיך את זה.

<אורלי לוי אבקסיס (ישראל ביתנו):>
לכן אני אומרת שהנושא של הטבות המס לפנסיה לא היה בכלל על השולחן.

<היו"ר משה גפני:>
בסדר גמור.

אני מכריז על הפסקה. אנחנו הולכים להתפלל ערבית אצלי בחדר. תודה רבה.

<(הישיבה נפסקה בשעה 22:20 ונתחדשה בשעה 22:50.)>
<היו"ר משה גפני:>
אני מחדש את הישיבה.

אורלי לוי ביקשה להצהיר הצהרה. בבקשה.

<אורלי לוי אבקסיס (ישראל ביתנו):>
אדוני היושב ראש, אני מודה לך על זכות הדיבור. מה שקרה כאן עכשיו, זה באמת מתחיל להיראות כמו פרסה אחת גדולה. אני  רוצה לציין שלעולם, בשבע השנים שלי שאני מכהנת בכנסת ישראל, לא הפרתי סיכום לא עם אנשי האוצר ולא עם אנשים אחרים במשרדים שונים. כאשר היה לי סיכום וגם כאשר היה לי סיכוי להרחיב את אותו סיכום, סירבתי גם כאשר הייתה לי עמדת יושב ראש ועדה שאמר לי שאפשר להשיג יותר מאותו חוק אבל אמרתי שאני מחויבת למה שסוכם בוועדת שרים  או לסיכום על האוצר. יעידו על כך, אני חושבת, כל אנשי האוצר ופקידי האוצר שנמצאים כאן. לעולם לא הפרתי סיכומים ואין בכוונתי לעשות זאת בעתיד.

אני רוצה לומר כמה דברים. בשום שלב לא הודיעו לי שיש סיכומים בין האופוזיציה לקואליציה ולכן גם לא ראיתי את עצמי מחויבת לשום סיכום אם היה או לא היה. חלקם יאמרו חוסר הבנה. אני מאמינה שאכן אולי זאת הייתה אי הבנה מסוימת.

מאחר שהנושא של הפנסיה שבעיני היה אחד הנושאים החשובים ביותר עבר למרות המלחמה שניהלנו כאן, אני לא רוצה להתיש כאן אימהות ואני רק רוצה לבקש דבר אחד. בנושא של ההסתייגות והוספת תיקון הטבות מס ליישובים, אני מבקשת מאדוני היושב ראש לדחות את הדיון למחר. כל שאר הדברים, אני מסירה.

<היו"ר משה גפני:>
תודה רבה.

<מיקי לוי (יש עתיד):>
כדי שאני אסיר ולא אמשיך בכיוון הזה, אני מבקש מראש אגף התקציבים או מבא כוחו לקבל את כל הסיכומים שהושגו ביום חמישי בלילה  עד השקל האחרון. אם לא, אני ממשיך עם ההסתייגויות.

<היו"ר משה גפני:>
אמיר, מבקש חבר הכנסת מיקי לוי לתת לו את כל הסיכומים שהתקבלו ביום חמישי.

<באסל גטאס (הרשימה המשותפת):>
לתת לוועדה.

<היו"ר משה גפני:>
יש בעיה להגיש את הסיכומים? אתם מגישים אותם לוועדה.

<אמיר לוי:>
כשאתה תקבע את מועד הישיבה האחרונה, כל הסיכומים.

<אורלי לוי אבקסיס (ישראל ביתנו):>
רק בסוף?

<אמיר לוי:>
כן. כי אנחנו צריכים לסיים את התהליך. הכול יהיה כאן עד הקצה.

<היו"ר משה גפני:>
אני מודה לכם.

<מיקי לוי (יש עתיד):>
אמיר, יש כאלה שמשחקים משחק לא יפה. אתה יודע מה? אני רוצה ממך פתק קטן בשביל עצמי ובו יהיה שזה קיבל כך וההוא קיבל כך.

<היו"ר משה גפני:>
היו כמה רביזיות שלא הצבענו עליהן. שגית, אם את יכולה לומר מה היו הרביזיות ואנחנו נצביע עליהן עכשיו.

<שגית אפיק:>
הרביזיות הן למעשה בפרק של צמצום הטבות המס בהפרשות לפנסיה. רביזיה לגבי הסתייגות של מיקי לוי: במקום ארבע פעמים, שלוש פעמים השכר.

<היו"ר משה גפני:>
מי בעד הרביזיה? מי נגד?

הצבעה

בעד – מיעוט

נגד – רוב

הרביזיה לא נתקבלה.

<מיקי לוי (יש עתיד):>
איזה הגיון יש להצביע כאשר השניים וחצי עבר? 

<היו"ר משה גפני:>
הרביזיה לא התקבלה.

<שגית אפיק:>
רביזיה על ההסתייגות שזה יהיה לא פחות משלוש פעמים.

<היו"ר משה גפני:>
מי בעד הרביזיה? מי נגד?

הצבעה

בעד – מיעוט

נגד – רוב

הרביזיה לא נתקבלה.

<היו"ר משה גפני:>
הרביזיה לא התקבלה.

<מיקי לוי (יש עתיד):>
החוק עבר. מה ההיגיון להעלות את ההסתייגויות?

<שגית אפיק:>
אנחנו נצביע שוב על החוק.

<היו"ר משה גפני:>
מיקי, הייתה טעות. אנחנו צריכים להצביע.

<מיקי לוי (יש עתיד):>
אני אמשוך את הכול כדי לא לסבך אותך.

<שגית אפיק:>
אתה מושך את הרביזיות? זה לא רק שלך אלא גם לאורלי לוי  היו רביזיות. את מושכת  הרביזיות  שלך?

<אורלי לוי אבקסיס (ישראל ביתנו):>
כן.

<מיקי רוזנטל (המחנה הציוני):>
גם אנחנו.

<שגית אפיק:>
כל הרביזיות על הפרשות מס לפנסיה. תצביע על שוב על החוק.

<היו"ר משה גפני:>
מי בעד הפרשות מס לפנסיה? מי נגד?

הצבעה

בעד –  רוב

נגד –  מיעוט

חוק הפרשות מס לפנסיה נתקבל.

<היו"ר משה גפני:>
החוק התקבל.

<דוד ביטן (הליכוד):>
כבוד היושב ראש, אם מחר עולה הנושא של הטבות המס, אני מבקש שידונו גם בבקשה שלי.

<היו"ר משה גפני:>
בסדר.

<דוד ביטן (הליכוד):>
וגם ההסתייגות לגבי ערים מעורבות.

<היו"ר משה גפני:>
נדבר על זה מחר.

<יצחק וקנין (ש"ס):>
אני אישית רוצה להודות לאורלי.  אני חושב שהיא נהגה בהרבה ג'נטלמניות ואני רוצה להודות לך, לפחות בשמי.

<מיקי לוי (יש עתיד):>
אם אתה מודה רק לאורלי, אני ממשיך.

<קריאה:>
אתה היית בסיכומים?

<מיקי לוי (יש עתיד):>
אני הייתי בסיכומים?

<מיקי רוזנטל (המחנה הציוני):>
היו סיכומים?

<מיקי לוי (יש עתיד):>
אני שואל אתכם. אמרתם שכן.

<היו"ר משה גפני:>
יש כאן רביזיות על המטרה.

<שגית אפיק:>
רביזיות על המטרה. אתם מוותרים? מוותרים. תצביע על פרק המטרה.

<אורלי לוי אבקסיס (ישראל ביתנו):>
חוץ מאשר  על הטבות המס.

<היו"ר משה גפני:>
אנחנו מצביעים על המטרה לחוק ההתייעלות. מי בעד? מי נגד?

הצבעה

בעד –  9

נגד –  6

פרק מטרת החוק נתקבל.

<היו"ר משה גפני:>
פרק מטרת החוק התקבל.

רביזיה על הנומרטור. אתם מורידים?

<מיקי רוזנטל (המחנה הציוני):>
הורדנו את כל הרביזיות.

<היו"ר משה גפני:>
מי בעד אישור פרק הנומרטור? מי נגד?

הצבעה

בעד –  9

נגד –  8

פרק הנומרטור נתקבל.

<היו"ר משה גפני:>
פרק הנומרטור התקבל.

<שגית אפיק:>
סעיף התחילה של חוק ההתייעלות. תחילתו של חוק זה ביום י"ט בכסלו התשדע"ו (1 בדצמבר 2015) אלא אם כן נקבע  בו אחרת.

<היו"ר משה גפני:>
מי בעד סעיף התחילה? מי נגד?

הצבעה

בעד –  9

נגד –  8

סעיף התחילה נתקבל.

<היו"ר משה גפני:>
הסעיף התקבל.

נשאר הנושא הזה של שומה לפי מיטב השפיטה. אני משאיר את זה למחר.

תודה רבה. הישיבה נעולה.

<הישיבה ננעלה בשעה 23:00.>

